Skuad Hoki Para negara cipta sejarah sebagai pasukan pertama Asia beraksi di Special Olympics World Games 2023

KUALA LUMPUR, 8 Januari-Malaysia menjadi negara pertama di Asia yang menghantar atlet para hoki untuk beraksi dalam acara Special Olympics Hockey di Special Olympics World Games 2023.Kejohanan tersebut akan berlangsung di Berlin, Jerman pada 17 hingga 25 Jun ini. Presiden Persatuan Para Hoki Malaysia (PPHM) Datuk Seri Megat D Shahriman Zaharudin berkata, acara yang juga dikenali sebagai ID Hoki itu merupakan acara pertunjukan sebelum ia disenaraikan sebagai acara rasmi dalam temasya sukan berprestij itu pada masa akan datang. "Inisiatif ini kita dah rancang selama dua tahun.Jadi, saya harap rakan di luar sana dapat mendoakan kami untuk berjaya dan menghantar pasukan  yang pertama Insya-Allah pada tahun ini pada bulan Jun. kita berharap Malaysia dapat menghantar kontinjen yang pertama dalam sejarah dan juga sejarah dalam Asia",ujarnya selepas melancarkan PPHM secara rasmi semalam.Special Olympics World Games merupakan temasya sukan khusus bagi Orang Kurang Upaya (OKU) yang mempertandingkan 26 acara.Datuk Seri Megat yang juga Presiden Majlis Paralimpik Malaysia (MPM) berkata, penubuhan persatuan itu sejak 14 Jun 2021 adalah sebagai platform untuk atlet OKU menceburi sukan hoki.Beliau berkata bagi menjayakan matlamat persatuan, PPHM akan bekerjasama dengan Kementerian Pendidikan, Kementerian Belia dan Sukan serta Majlis Sukan Negara.

(Presiden Persatuan Para Hoki Malaysia (PPHM), Datuk Seri Megat D Shahriman Zaharudin/FOTO BERNAMA)


Piala AFF 2022: Azam mahu bangkit dengan semangat baharu

SEPANG, 8 Januari - 'Lupakan kisah lama, bangkit dengan semangat baharu'.Demikian ditegaskan pemain pertahanan negara, Azam Azmi Murad yang sebelum ini digantung dua perlawanan dan denda sebanyak RM4,390 oleh Persekutuan Bolasepak ASEAN (AFF) susulan satu insiden ketika berdepan Vietnam di Stadium My Dinh.Tambah pemain Terengganu FC itu, hal tersebut tidak sedikit pun melunturkan semangat dan motivasinya untuk berhadapan Thailand pada perlawanan separuh akhir kedua Selasa ini jika diturunkan untuk kesebelasan utama skuad Harimau Malaya."Saya bersemangat untuk menolong pasukan untuk pergi ke 'final', bagi saya ia pengalaman baharu untuk saya sebab saya sebelum ni pernah kena kad merah dan ia tiba-tiba jadi, perkara ini mematangkan diri sayalah dalam dunia bola sepak," kata beliau ketika ditemui media di Lapangan Terbang Antarabangsa Kuala Lumpur (KLIA, di sini.

(Pemain pertahanan negara, Azam Azmi Murad ketika ditemu bual media sebelum berlepas  ke Bangkok, Thailand bagi menghadapi perlawanan separuh akhir kedua Piala Mitsubishi Electric AFF 2022/ FB FAM)

Skuad kendalian Kim Pan Gon berlepas ke Bangkok, Thailand bagi menghadapi perlawanan separuh akhir kedua Piala Mitsubishi Electric AFF 2022 menentang Thailand, Selasa ini.Insiden membabitkan Azam dan pemain Vietnam, Doan Van Hau pada perlawanan ketiga Kumpulan B minggu lalu berlaku apabila Azam dikatakan mengasari Van Hau di luar padang selepas kedua-dua pemain terbabit terjatuh akibat aksi tolak menolak bagi merebut bola.Namun ulang tayang memaparkan Azam terlebih dahulu dikasari Van Hau sebelum insiden di luar padang itu tercetus dan lebih parah, ia menyebabkan Vietnam diberikan sepakan penalti oleh pengadil perlawanan, Ryuji Sato.


Deschamps bimbing Perancis sehingga Piala Dunia 2026

PARIS, 8 Januari-Skuad kebangsaan Perancis akan terus dibimbing Didier Deschamps sehingga Piala Dunia 2026.Ia disahkan Persekutuan Bola Sepak Perancis-FFF dalam satu kenyataan yang dikeluarkan.Kontrak Deschamps sebelum ini tamat selepas Piala Dunia Qatar yang menyaksikan juara bertahan itu tewas kepada Argentina 18 Disember lalu.Pada awalnya, FFF dilaporkan hanya mahu memberikan Deschamps sambungan kontrak dua tahun hingga Kejohanan Eropah 2024 di Jerman.Tetapi kemudian badan induk tu membuat keputusan bagi melanjutkan lagi kontrak pengendali berusia 54 tahun itu sehingga Piala Dunia 2026 di Amerika Syarikat, Kanada dan Mexico.Pengumuman itu menamatkan spekulasi yang mengaitkan Les Bleu dengan legenda Zinedine Zidane.Pembantu Deschamps yang berpengaruh, Guy Stephan juga dikekalkan.Di bawah kendalian Deschamps, Perancis telah memenangi Piala Dunia 2018 dan Liga Negara-Negara 2021.Perancis kini di kedudukan ketiga terbaik dunia dalam ranking FIFA, di belakang Brazil dan Argentina-AFP

(Pemain Perancis, Kylian Mbape (kiri) bersama jurulatih Didier Deschamps (kanan) mengucup Piala Dunia ketika Perancis menjadi juara di Rusia pada 2018 (FOTO AFP)


Tenis terbuka Australia: Medvedev yakin mampu tewaskan Djokovic dan Nadal

ADELAIDE, 8 Januari- Bintang dari Rusia, Daniil Medvedev yakin mampu menewaskan Novak Djokovic disebalik kekalahannya kepada bintang Serbia itu pada separuh akhir terbuka Antarabangsa Adelaide Jumaat lalu.Disebalik kekalahan terhadap Djokovic, Medvedev berkata dia berada dalam keadaan terbaik menuju ke pembuka kejohan Grand Slam 2023 selepas mempamerkan aksi tidak memberangsangkan pada 2022 yang menyebabkan kedudukan ranking dunianya jatuh ke tangga ketujuh."Novak (Djokovic) berada dalam liga lain, 21 gelaran Grand Slam. Itu sahaja. Saya perlu bersikap positif kerana kejuaran pertama Grand Slam akan berlangsung minggu depan", ujar Medvedev sejurus tewas di tangan Djokovic.Setiap kali bermain menentang mereka (Djokovic, Rafael Nadal) saya hanya berfikir untuk menang dan mencuba sedaya-upaya", katanya lagi.Sejak menewaskan Djokovic pada kejuaraan Terbuka Amerika Syarikat 2021, Medvedev telah ditewaskan sebanyak tiga kali oleh bintang Serbia itu.Ketika Djokovic dan Rafael Nadal dilihat sebagai ancaman kepada Medvedev dalam usahanya mencari kejuaraan Grand Slam kedua, dia mendapat 'tonik' selepas penarikan diri pemain nombor satu dunia Carlos Alcaraz minggu lalu akibat kecederaan.Medvedev menganggap ketiadaan Alcaraz pada kejohanan kali ini adalah sesuatu yang 'mendukacitakan'."Penarikan diri Alcaraz sesuatu yang menyedihkan memandangkan dia merupakan pemain terbaik dunia", katanya."Caranya bermain dalam usia yang muda menjadikannya seperti nadal, sedikit seperti Djokovic dan Roger Federer", ujar Medvedev."Alcaraz akan kembali semula", kata Medvedev mengakhiri temubual-AFP

(Bintang Serbia, Novak Djokovic mencari kejuaraan Grand Slam ke-22 pada Terbuka Australia minggu hadapan / FOTO AFP)


Tenis terbuka Australia: Venus William tarik diri akibat cedera

MELBOURNE, 8 Januari-Bintang tenis Amerika Syarikat, Venus William menarik diri daripada terbuka Australia susulan kecederaan yang dialaminya ketika menyertai terbuka Auckland Classic menurut penganjur kejohanan tersebut.Pemain berusia 42 tahun menerima 'Wildcard' bagi bertanding pada pertandingan pembukaan Grand Slam di Melbourne Park, terbuka sulungnya pada 1998 dan bergelar naib johan sebanyak dua kali selepas tewas ditangan adiknya Serena."Venus William menarik diri daripada menyertai terbuka Australia susulan kecederaan dialaminya ketika terbuka Auckland Classic di New Zealand", ujar penganjur terbuka Australia melalui twitter rasmi semalam.Pemain Australia, Kim Birrel dijangka akan menggantikan pemain veteran itu.Minggu lalu, Venus William yang juga pemenang tujuh kali Grand Slam memperaga aksi memukau pada pusingan awal kejohanan Auckland Classic membenam cabaran rakan senegara, Katie Volynets sebelum ditunjukkan jalan keluar oleh pemain China Zhu Lin pada pusingan 16.Sebelum ini Terbuka Australia yang bakal berlangsung pada 16 Januari kehilangan serinya selepas penarikan diri pemain nombor satu dunia, Carlos Alcaraz akibat kecederaan kaki kanan yang dialaminya-AFP

(Kecederaan dialami Venus Williams menyebabkan pemain itu menarik diri daripada menyertai terbuka Australia / FOTO AFP)


La Liga: Real Madrid terlepas peluang terajui liga

MADRID, 8 Januari-Real Madrid terlepas peluang bagi menerajui liga selepas tewas mengejut kepada Villareal 2-1.Perlawanan yang dilangsungkan di Stadium Santiago Bernebeu itu menyaksikan pasukan pelawat terlebih dahulu membuka jaringan melalui Yeremy Pinto pada minit ke-47 separuh masa kedua.Real Madrid yang bermain dihadapan penyokong sendiri menyamakan kedudukan selepas itu hasil daripada penalti selepas bola terkena tangan pemain Villareal, Juan Foyth dalam kotak penalti.Sepakan penalti tersebut disempurnakan Karim Benzema pada minit ke-60.Ketika permainan seakan-akan berkesudahan seri, Foyth kembali menebus kesilapannya apabila berjaya mendapatkan penalti setelah bola hantarannya terkena tangan pemain pertahanan Real Madrid, David Alaba. Peluang tersebut disempurnakan oleh Gerard Moreno pada minit ke-63 menjadikan kedudukan 2-1 sehingga tamat perlawanan.Kekalahan tersebut merupakan kekalahan kedua Real Madrid musim ini dan menyebabkan Real Madrid tergelincir ditangga kedua di belakang pendahulu Barcelona dibezakan hanya jumlah jaringan.-bbc.com

(Penyerang Karim Benzema, menjaringkan gol ketika menentang Villareal / FOTO AFP)


Jelajah Malaysia 2023 kembali dianjurkan selepas tertunda hampir lima tahun

MELAKA, 7 Januari- Selepas tertangguh hampir lima tahun, Jelajah Malaysia edisi ke-54 akan kembali dianjurkan pada 26 Februari hingga 2 Mac 2023 ini.  Menurut Presiden Persekutuan Kebangsaan Basikal Malaysia (PKBM), Datuk Abu Samah Abd Wahab, kali terakhir jelajah itu diadakan adalah pada 2017 setelah beberapa kali ditunda akibat penularan wabak COVID-19.

Jelas beliau, pada penganjuran kali ini, 20 pasukan akan menyertai perlumbaan termasuk dari Jepun, Uzbekistan, Maghribi, Korea Selatan, Australia, New Zealand dan Indonesia."Sebagai pemilik acara, PKBM adalah pemilik acara dalam Jelajah Malaysia begitu juga Le Tour de Langkawi, jadi apa yang kita harapkan perkara ini atau kejohanan ini dapat diteruskan tiap-tiap tahun."Ini supaya, rasa saya dapat kita ketengahkan pelumba-pelumba kita berkayuh dengan pelumba antarabangsa," katanya.Beliau berkata demikian pada sidang media Jelajah Malaysia edisi ke-54, di sini hari ini.


Harimau Malaya tewaskan Gajah Perang, 1-0

KUALA LUMPUR, 7 Januari- Malaysia menamatkan aksi separuh akhir pertama Piala AFF 2022 dengan kemenangan 1-0 menewaskan Thailand di Stadium Nasional Bukit Jalil, di sini malam ini.Keputusan itu sekali gus membolehkan Harimau Malaya meraih sedikit kelebihan sewaktu berkunjung ke Bangkok bagi aksi timbal balik Selasa ini.Dalam perlawanan tersebut skuad bimbingan Kim Pan Gon bermula dengan baik di hadapan lebih 50,000 penyokong Harimau Malaya.Malaysia tidak menunggu lama untuk mendapatkan jaringan apabila penyerang, Faisal Halim bijak memanfaatkan peluang terhidang untuk meledak gol buat Harimau Malaya pada minit ke-11.Gol awal itu memberi tekanan kepada Thailand yang terus melancarkan serangan namun pertahanan skuad kebangsaan berjaya mematahkan beberapa percubaan tepat skuad Gajah Perang.Harimau Malaya sekali lagi mencipta sensasi apabila mendapat gol kedua pada minit ke-55 hasil tandukan Darren Lok namun jaringan itu tidak kekal lama apabila dibatalkan oleh pengadil, Kim Dae Yong kerana didakwa berlaku kekasaran terhadap pemain Thailand.Kedudukan 1-0 kekal sehingga tamat permainan.

(Faisal Halim berjaya meledak gol pada minit ke-11)


Piala AFF: Menang 1-0 tidak cukup - Pan Gon

KUALA LUMPUR, 8 Januari - Ketua jurulatih skuad kebangsaan, Kim Pan Gon mengakui kemenangan tipis 1-0 ke atas Thailand pada aksi separuh akhir pertama malam tadi tidak mencukupi untuk mengukuhkan peluang ke final Piala Konfederasi Bolasepak ASEAN (AFF) 2022.Menyedari aksi sengit menanti skuad Harimau Malaya di separuh akhir kedua di Stadium Thammasat pada Selasa ini, Pan Gon menaruh yakin anak buahnya kekal tenang dan terus berjuang bagi memastikan mereka tidak tersingkir.

“Kemenangan 1-0 jelas tidak mencukupi apatah lagi beraksi di laman sendiri tapi saya tetap gembira dengan keputusan ini. "Ini satu perlawanan sukar kerana Thailand adalah pasukan kuat. Kita cuba memberi tekanan kepada mereka tapi ia tidak mudah,” katanya pada sidang media selepas perlawanan di sini malam tadi.Bagaimanapun, Pan Gon berasa lega kerana pasukan kebangsaan tidak dibolosi pada aksi malam ini selepas pemain sayap lincah negara Mohamad Faisal Abdul Halim membuka jaringan pada minit ke-11."Kita mempunyai banyak peluang menjaringkan gol, keputusan sepatutnya berpihak kepada kita 3-0 namun pasukan lawan juga mempunyai banyak peluang mendapatkan gol. Cuma pemain adalah manusia dan melakukan kesalahan. Saya harap para pemain dapat pulih dengan cepat,” katanya.Mengenai gol hasil tandukan Dominic Tan pada minit ke-55 dinafikan oleh pengadil perlawanan dari Korea Selatan, Pan Gon berkata: “Saya tidak nampak (insiden) itu dengan jelas, saya tidak boleh kata apa-apa."Sementara itu, ketua jurulatih Thailand, Alexandre Polking kecewa dengan kekalahan dialami anak buahnya biarpun mereka mendominasi perlawanan di Stadium Nasional Bukit Jalil.“Sebagai jurulatih, saya tidak suka kekalahan sebegini tapi ini adalah bola sepak dan kalah adalah sebahagian daripada permainan. Saya tidak pernah menyangka Thailand boleh mendominasi permainan kerana Malaysia berbeza sama sekali di peringkat kumpulan,” katanya.Pada masa sama, beliau yakin mampu mengubah keputusan apabila menerima kunjungan Malaysia di laman sendiri pada Selasa.“Ia keputusan baik buat Malaysia dengan penyokong yang hebat tapi kami juga mempunyai peminat hebat dan saya pasti mereka akan mendorong pemain untuk menjaringkan gol,” katanya.-BERNAMA


Madam Pang 'intai' pemain skuad bola sepak negara

(Nualphan Lamsam atau dikenali sebagai Madam Pang/ Foto Instagram panglamsam)

KUALA LUMPUR, 7 Januari - Pengerusi kelab Port FC yang berpangkalan di Thailand, Nualphan Lamsam tanpa berselindung mengakui sedang ‘mengintai’ beberapa pemain skuad bola sepak kebangsaan untuk beraksi bersama kelabnya pada masa akan datang.Beliau yang turut dikenali sebagai Madam Pang berkata kelibat pemain seperti tonggak tengah, Stuart Wilkin dan penyerang, Darren Lok pada saingan Piala Persekutuan Bolasepak ASEAN (AFF) 2022 yang sedang berlangsung, antara yang mencuri tumpuannya.“Saya rasa ketua pasukan nombor 11 (Safawi Rasid) anda akan bermain di Ratchaburi FC dan anda juga mempunyai seorang pemain yang beraksi untuk  Buriram United (Dion Cools), namun dia tidak menyertai Piala AFF. Walaupun Piala AFF ini tiada dalam kalendar FIFA, tetapi Port FC tetap berusaha mengenal pasti pemain.“Anda mungkin memiliki ramai pemain yang bagus. Kami nampak beberapa pemain dan daripada perlawanan terakhir tempoh hari saya nampak pemain anda seperti nombor 8 (Wilkin) dan nombor 9 (Darren),” katanya yang juga pengurus skuad bola sepak Thailand, pada sidang media di sini hari ini.

(Madam Pang mengakui sedang ‘mengintai’ beberapa pemain skuad bola sepak kebangsaan untuk beraksi bersama kelabnya pada masa akan datang/ Foto Instagram panglamsam)

Kelab Port FC yang berada di tangga ketujuh daripada 16 pasukan dalam saingan Liga Thai 1, kini mengumpul 22 mata dipisahkan 17 mata dengan pendahulu liga, Buriram United yang mengutip 39 mata.Mengulas mengenai peranan 59,000 penyokong Malaysia sebagai ‘pemain ke-12’ skuad Harimau Malaya yang akan hadir memenuhi Stadium Nasional Bukit Jalil pada aksi separuh akhir pertama Piala AFF menentang Thailand malam ini, beliau berkata mereka tetap mendatangkan ancaman besar buat skuad Gajah Perang itu.Sebelum ini, Persatuan Bolasepak Malaysia (FAM) mengumumkan hanya 59,000 tiket ditawarkan berikutan 21,000 tempat duduk terpaksa ‘dikosongkan’ kerana dihalang oleh struktur pentas konsert Jay Chou yang sedang dalam proses pemasangan.“Jumlah tersebut tetap banyak bagi kami dan saya faham rakyat Malaysia mahu stadium itu penuh. Sebelum ini, ketika kami menentang Singapura ‘pemain’ nombor 12 ini penting,” katanya. -BERNAMA


Esteban Solari, ketua jurulatih baharu JDT

JOHOR BAHRU, 7 Januari- Ketua jurulatih baharu Johor Darul Ta’zim (JDT), Esteban Solari berazam meneruskan dominasi Harimau Selatan dalam saingan Liga Malaysia sekali gus membawa pasukan ke tahap lebih baik tahun ini, berdasarkan reputasi cemerlang JDT tahun lalu. Bekas pemain kebangsaan Argentina yang mengikat kontrak selama setahun dengan kelab itu berkata beliau bersedia mengulangi pencapaian JDT dan ia menjadi tanggungjawab besar untuknya mengekalkan prestasi tersebut. Tugas berat menanti Esteban, namun beliau optimis dengan kemampuan JDT memiliki fasiliti lengkap dan himpunan pemain berkualiti. Persediaan dilakukan awal, bagi membentuk pasukan mantap dalam berdepan cabaran liga musim ini. "Kami fokus setiap hari, kami buat langkah demi langkah dan sudah pasti kami ada perancangan untuk memperbaiki fizikal, perubatan dan juga membaiki taktikal.Kami tahu ini akan menjadi persaingan yang sengit kerana semua mahu mengalahkan JDT," kata Esteban kepada pemberita RTM semasa pengenalan jurulatih baharu di Stadium Sultan Ibrahim, Iskandar Puteri, hari ini. Tugas pertama Esteban adalah dalam menentukan kesebelasan utama yang bakal beraksi pada perlawanan Piala Sumbangsih, bulan depan.


Jelajah Malaysia 2023, peluang pelumba tempatan buktikan kemampuan

MELAKA, 7 Januari- Jelajah Malaysia edisi ke-54 akan menjadi platform mencungkil bakat baharu buat skuad kebangsaan bagi persiapan menghadapi Sukan Sea 2023, Mei ini. Menurut Jurulatih Basikal Kebangsaan, Mohd Yusof Abdul Nasir aksi Jelajah Malaysia juga akan menjadi medan menilai prestasi pelumba lain terutama dari Indonesia dan Thailand. "Sukan Sea, untuk jelajah ini kita dapat memantaulah perkembangan pelumba lain juga dari Thailand, Indonesia. Mereka adalah pelumba-pelumba yang akan bersaing dalam Sukan Sea."Jadi daripada situ kita dapat menilai kemampuan mereka dan kemampuan pelumba kita kerana untuk Sukan Sea, untuk pasukan Malaysia tidak ada masalah kerana sudah diberi slot kepada TSG dan Sapura. Jadi Sapura dan TSG akan galas acara masing-masing pada saya dekat Jelajah Malaysia inilah nak menilai balik siapakah yang layak untuk ke Sukan Sea," katanya.

Beliau berkata demikian ketika ditemui selepas sidang media Jelajah Malaysia ke-54 di sebuah hotel, di sini hari ini. Tambah Mohd Yusof, sekiranya wakil negara yang menyertai Jelajah Malaysia menunjukkan momentum positif maka tidak mustahil nama mereka akan disenarai dalam skuad kebangsaan bagi Sukan Sea 2023.


Piala FA: Manchester United pamer aksi memberangsangkan

LONDON, 7 Januari- Manchester United gah ditempat sendiri dengan kemenangan 3-1 pada pusingan ketiga Piala FA England, malam tadi.Ia sekali gus memberi tekanan buat pengendali pasukan Everton, Frank Lampard yang kini berdepan zon penyingkiran Liga Perdana Inggeris (EPL) minggu ini selepas kalah 1-4 kepada Brighton sebelum ini.Anak buah Erik ten Hag bermula baik dengan mendahului pada minit keempat melalui gol penyerang Brazil, Antony yang mendapat lorongan bola daripada Rashford. Pun begitu ia tidak kekal lama selepas Conor Coady menyamakan kedudukan selepas penjaga gol United, David de Gea membuat kesilapan 10 minit berselang. Gol Everton dirobek lagi, juga hasil sepakan Rashford yang ditampan masuk penjaring tunggal Everton.Belum cukup dengan itu, Manchester United dihadiahkan sepakan penalti pada separuh masa kedua selepas Alejandro Garnacho dijatuhkan yang kemudian dengan mudah Rashford menyepak masuk bagi memastikan Manchester United terus mara ke pusingan seterusnya.Skuad Red Devils yang kali terakhir memenangi Piala FA pada 2016, kini di kedudukan keempat Liga Perdana Inggeris EPL.-AFP


Piala AFF: Indonesia ikat Vietnam tanpa jaringan

(Pemain Indonesia, Jordi Amat Maas (kiri) menanduk bola melepasi pemain Vietnam Pham Tuan Hai (kanan) semasa perlawanan bola sepakseparuh akhir Piala AFF Mitsubishi Electric 2022 di Stadium Gelora Bung Karno diJakarta pada 6 Januari 2023/AFP)

JAKARTA, 7 Januari- Indonesia dan Vietnam terikat tanpa jaringan dalam pertembungan separuh akhir pertama Piala Persekutuan Bola Sepak ASEAN (AFF) Mitsubishi Electric 2022 yang berlangsung di Stadium Gelora Bung Karno, malam tadi.Keputusan itu menyaksikan Indonesia mempunyai sedikit kelebihan untuk dibawa ke Vietnam pada aksi separuh akhir kedua.Beraksi di hadapan puluhan ribu penyokong lawan, sedikit pun tidak memberi rasa gugup kepada Vietnam yang lebih banyak menyerang sejak permainan bermula.Keadaan itu memaksa skuad Sang Garuda kendalian Shin Tae-Yong lebih banyak berharap pada serangan balas hingga tamat babak pertama.Bersambung babak kedua, Indonesia lebih banyak melancarkan serangan berbahaya mencipta enam percubaan ke kubu Vietnam.Keampuhan benteng Vietnam dibarisi Bui Tien Dung dan Que Ngoc Hai bagaimanapun berjaya mengekang semua gerakan Indonesia untuk memastikan tiada jaringan terhasil sehingga tamat perlawanan.Vietnam bakal menanti kunjungan Indonesia pada separuh akhir kedua yang dijadualkan berlangsung pada Isnin depan.

(Pemain Indonesia, Fachruddin Wahyudi Aryanto (kiri) berebut bola semasa perlawanan separuh akhir Piala AFF Mitsubishi Electric Cup 2022di Stadium Gelora Bung Karno di Jakarta pada 6 Januari 2023/AFP)


BAM terima tajaan Affin Group

KUALA LUMPUR, 6 Januari- Persatuan Badminton Malaysia (BAM) menerima rangsangan besar selepas memeterai perjanjian penajaan selama dua tahun dengan konglomerat perkhidmatan kewangan Affin Group hari ini.Perjanjian penajaan yang tidak mendedahkan jumlahnya, menyaksikan Affin menyokong inisiatif BAM dalam meningkatkan latihan dan persediaan atlet kebangsaan untuk menyertai pelbagai kejohanan serta program pembangunan.Ia termasuk menjadi penaja bersama program pembangunan pemain muda dikenali Affin 100 Plus Junior Elite Tour, yang akan diadakan di seluruh negara termasuk Johor, Kedah, Kelantan, Negeri Sembilan, Pahang, Perak, Selangor serta Wilayah Persekutuan Kuala Lumpur dan Putrajaya.Presiden BAM Tan Sri Mohamad Norza Zakaria berkata sokongan daripada syarikat korporat seperti Affin, adalah penting untuk peningkatan berterusan, program pembangunan dan kejohanan remaja.“Fokus BAM untuk dua tahun ini adalah Sukan Olimpik Paris, justeru, kita memerlukan semua sokongan yang mungkin untuk membantu kita mencapai impian untuk memenangi pingat emas pertama Sukan Olimpik. Kami amat teruja untuk mempunyai satu lagi syarikat gergasi Malaysia bersama dengan BAM,” katanya pada majlis perjanjian penajaan itu di sini hari ini.Sementara itu, Presiden dan Ketua Pegawai Eksekutif Kumpulan Affin Bank Datuk Wan Razly Abdullah Wan Ali berkata pihaknya juga teruja untuk menjadi sebahagian daripada perjalanan menyokong badminton sebagai sukan yang diminati seluruh rakyat Malaysia.

(Presiden Persatuan Badminton Malaysia (BAM) Tan Sri Mohamad Norza Zakaria (empat, kiri) serta Presiden dan Ketua Pegawai Eksekutif Kumpulan AFFIN Bank Datuk Wan Razly Abdullah bergambar bersama atlet badminton negara ketika majlis pengumuman AFFIN Group sebagai rakan bank rasmi BAM di Menara AFFIN@TRX, hari ini./BERNAMA)

“Populariti badminton mencerminkan semangat aspirasi negara dalam mencapai kecemerlangan dalam apa jua yang kita lakukan. Kami sangat komited menyokong pelan kerajaan untuk mencapai kecemerlangan sukan.“Memandangkan badminton mendapat sokongan padu dalam kalangan rakyat Malaysia, Affin berharap dapat menyokong BAM dalam usaha membawa sukan itu ke peringkat lebih tinggi,” katanya. -BERNAMA


Piala AFF 2022: Pan Gon yakin Harimau Malaya mampu jinakkan Thailand

BUKIT JALIL, 6 Januari- Ketua Jurulatih Harimau Malaya, Kim Pan Gon percaya Malaysia mampu menjinakkan Thailand pada pertemuan aksi separuh akhir pertama Piala AFF 2022, esok andai berjaya mengadaptasi perancangan dan taktikal diarahkan dengan baik ketika permainan.Jelasnya, Thailand yang dibimbing oleh Alexandre Polking, telah banyak mempamerkan peningkatan dalam saingan Piala AFF termasuk muncul juara Kumpulan A.Bagaimanapun, beliau menegaskan pasukan negara telah pun membuat analisis terhadap setiap kelemahan skuad Gajah Perang itu."Satu pertemuan yang sukar dengan jadual yang padat. Kami akan hadapi Thailand sama seperti pasukan-pasukan lain. "Kami mempunyai barisan kejurulatihan yang bagus, analisis terhadap mereka telah dibuat dan kami akan salurkan informasi itu kepada para pemain. "Pemain kami sangat bagus menyesuaikan diri. Tidak banyak dapat dilakukan ketika latihan, tetapi kami sering berkomunikasi dengan pemain dan mereka berjaya melaksanakan arahan dengan baik.

Beliau berkata demikian dalam sidang media pra perlawanan antara skuad kebangsaan dan pasukan Thailand, di sini.Dalam masa sama, Pan Gon tetap mahu pemainnya berwaspada dan menghormati reputasi lawan sebagai antara pasukan pilihan.


Kelab Perancis tidak akan turunkan Lionel Messi

PERANCIS, 6 Januari - Kelab Perancis, Paris Saint-Germain (PSG) memaklumkan tidak akan akan menurunkan Kapten Argentina, Lionel Messi bagi aksi Piala Perancis menentang kelab kerdil Chateauroux awal pagi esok.Menurut Jurulatih PSG, Christophe Galtier pemain berusia 35 tahun yang juga pemenang tujuh kali Ballon d'Or itu dijangka kembali beraksi bersama pasukan pada 11 Januari ini."Mengenai Leo, dia berlatih semalam dan hari ini. Dia mempunyai lebih sedikit bilangan hari dengan tanggungjawabnya untuk pulang ke rumah untuk sambutan. Kami mahu dia pulih di rumah bersama keluarganya. Sentiasanya bermain. Dibincangkan dengan dia, kami pastikan dia bersedia untuk permainan berikut. kita lihat. kita ambil stoknya," kata Galtier di sini.

Pada masa sama Galtier juga meminta penyokong PSG memberi sambutan meriah buat pemain Argentina itu walaupun memainkan peranan penting dalam menewaskan Perancis dalam final Piala Dunia. - REUTERS


FAM kongsi agenda hala tuju bola sepak negara dengan PM

KUALA LUMPUR, 6 Januari- Presiden Persatuan Bolasepak Malaysia (FAM) Datuk Hamidin Mohd Amin hari ini melakukan kunjungan hormat ke atas Perdana Menteri Datuk Seri Anwar Ibrahim di pejabatnya di Bangunan Perdana Putra, Putrajaya.Dalam pertemuan hampir sejam itu, Hamidin turut berkongsi agenda terkini berhubung hala tuju industri bola sepak negara terutama persiapan skuad Harimau Malaya berdepan aksi separuh akhir pertama Piala AFF 2022, menentang Thailand di Stadium Nasional Bukit Jalil, esok.Dalam kunjungan sulung terhadap Perdana Menteri itu, Hamidin turut memaklumkan tentang persiapan skuad Harimau Malaya di bawah kendalian Kim Pan Gon untuk menghadapi Piala Asia pada Januari 2024, setelah layak secara merit pada Jun lalu selepas tempoh 43 tahun.

(Presiden Persatuan Bolasepak Malaysia (FAM) melakukan kunjungan hormat kepada Datuk Seri Anwar Ibrahim di pejabatnya di Putrajaya/FB FAM)

“Pertemuan ini amat bermakna bagi kami dalam merencana hala tuju masa depan bola sepak negara terutama menjelang perlawanan penting Harimau Malaya esok. “Saya juga mengucapkan terima kasih kepada Datuk Seri Anwar Ibrahim, kerana memberi saya ruang berkongsi visi dan misi FAM, Peta Hala Tuju FAM (F:30) serta perkembangan pembinaan ibu pejabat baharu FAM dan pusat latihan kebangsaan di Putrajaya,” katanya dalam satu hantaran di laman Facebook FAM hari ini.Hamidin yang diiringi Setiausaha Agung FAM Noor Azman Rahman turut memaklumkan kepada Anwar berkenaan perkembangan terkini bola sepak wanita, futsal, bola sepak pantai dan pembangunan pengadil.Beliau turut berbesar hati kerana Perdana Menteri yang pernah menyandang jawatan Menteri Kebudayaan, belia dan Sukan pada 1983, menyuarakan sokongan padu buat bola sepak negara.- BERNAMA


Antoine Griezmann, sukarkan laluan Barcelona raih tiga mata

BARCELONA, 6 Januari- Barcelona menyasarkan kemenangan berdepan Atletico Madrid dalam usaha merebut takhta juara La Liga untuk edisi 2022/23, pada awal pagi Isnin depan.Namun, bekas pemainnya, Antoine Griezmann dilihat bakal menyukarkan perjalanan skuad The Catalan itu.Pasukan Catalan menandatangani penyerang Perancis itu dari Atletico pada musim panas 2019 dengan harga 120 juta euro ($126.3 juta) dan meminjamkannya semula pada 2021, menjadikan perjanjian itu kekal pada Oktober 2022.Kegagalan Barca membawa pulang tiga mata penuh ketika menentang Espanyol, menyaksikan Barca dan Real Madrid kini berkongsi mata iaitu 38, namun jumlah jaringan berpihak kepada Barca.Kali terakhir pasukan Catalan itu memenangi liga sebelum Griezmann tiba pada 2019, menamatkan rentetan empat kejuaraan liga dalam tempoh lima tahun tetapi sejak itu Barca bergelut untuk meraih trofi.

(Legenda Barcelona yang kini pengendali skuad The Catalan, Xavi Hernandezoptimis cipta kemenangan berdepan Atletico Madrid/AFP)

Menurut Presiden, Joan Laporta, pihaknya telah berbelanja besar dari segi kewangan pada musim panas lalu dengan membawa masuk Robert Lewandowski dari Bayern Munich, tetapi tersingkir dalam saingan kumpulan Liga Juara-Juara.Menurut pemain sayap, Ousmane Dembele, Griezmann perlu dikawal ketat selain menafikan hantaran tepatnya ke kotak penalti."Saya rasa kita perlu menutupnya kerana dia sangat berbahaya, dia mempunyai kemahiran hantaran yang sangat baik dan dia dalam prestasi yang sangat baik," kata Dembele kepada Eleven Sports pada Khamis.Atletico yang dikendalikan Diego Simeone turut mengharungi musim sukar, namun optimis untuk mengekalkan perjuangan berada pada kedudukan empat teratas liga.Atletico Madrid pernah menjulang trofi La Liga pada edisi 2020/21, dengan 86 mata terkumpul.-AFP


City menang tipis dengan Chelsea, kejar Arsenal di puncak liga

LONDON, 6 Januari- Manchester City mula mengorak langkah menghampiri pendahulu Liga Perdana Inggeris, Arsenal selepas berjaya menang 1-0 berdepan Chelsea, awal pagi tadi.Keputusan itu sekali gus menyaksikan City mengutip tiga mata, menjadikan jurang berbaki lima mata untuk mengejar The Gunners.Aksi separuh masa pertama menunjukkan perlawanan seimbang, diwarnai percubaan kedua-dua pasukan, namun keputusan kekal seri 0-0 hingga minit ke-45.Bagaimanapun, masuk babak kedua, gabungan pemain gantian The Citizens, Jack Grealish dan Riyad Mahrez mencetak gol penting buat pasukan.Hantaran lintang Grealish disempurnakan Mahrez pada minit ke-63 untuk menghukum anak buah kendalian Graham Potter. Menurut pengendali City, Pep Guardiola akui gembira dengan prestasi anak buahnya apabila masuk babak kedua."Kami banyak bergelut pada separuh masa pertama, mudah ditembusi dan tiada rentak. Tapi, lain pula apabila masuk babak kedua, ia jauh lebih baik.Tiga mata itu amat penting. Pemain tahu itu, kemenangan itu beri kami peluang untuk masa berada di puncak. Kami akan terus mencuba, kami mempunyai Piala FA dan Piala Carabao (Liga)," kata Guardiola kepada Sky Sports.Ketiadaan pemain senior, Mason Mount dan Reece James nyata memberi kesan selain penyerang, Raheem Sterling mengalami kecederaan pada minit awal permainan, mengganggu strategi Potter.Manchester City dan Chelsea akan kembali bertemu untuk saingan Piala FA pada 9 Januari ini. AFP

(Pengendali Chelsea, Graham Potter akui kehebatan Manchester City/AFP)


Dominic, Quentin tekad beri aksi terbaik pada perlawanan menentang Thailand

PETALING JAYA, 6 Januari - Dua tonggak pertahanan negara, Dominic Tan dan Quentin Cheng tidak rela melihat skuad 'Gajah Perang' Thailand merobek gawang skuad Harimau Malaya di halaman sendiri menjelang aksi separuh akhir bola sepak Piala AFF 2022.Justeru, kedua-dua pertahanan muda itu tekad memberikan segalanya terutama mengekang penjaring terbanyak ketika ini, Teerasil Dangda daripada terus mencetak jaringan.Dominic dan Quentin juga yakin, beraksi di hadapan lebih 50,000 penyokong sendiri bakal menjadi pembakar semangat berharga berdepan Thailand."Kami sentiasa yakin menentang mana-mana pasukan dalam kejohanan ini, jurulatih memberi kami satu pelan permainan dan taktik untuk dilaksanakan dalam setiap perlawanan, kami cuma perlu mencuba yang terbaik untuk mengikut apa yang perlu dilakukan. Jika kami melakukan apa yang kami mampu, saya rasa kami boleh menewaskan sesiapa saja," kata Quentin.

(Dominic Tan (dua, kanan) dan Quentin Cheng (dua, kiri) ketika sesi latihan menjelang aksi separuh akhir bola sepak Piala AFF 2022 menentang Thailand/Foto FB FAM)

"Pastinya ia bukan perlawanan yang mudah, semua nak menang dan layak ke final tetapi kita kena buat yang terbaik. Sudah tentu penting juga untuk kita bawa momentum baik bertemu Singapura (ke perlawanan menentang Thailand)," kata Dominic.Skuad kebangsaan bakal berdepan Thailand dalam aksi separuh akhir pertama di Stadium Nasional Bukit Jalil, Sabtu ini.Manakala pertembungan separuh akhir kedua akan berlangsung di Stadium Thammasat, Bangkok, Thailand.


Harimau Malaya terima kunjungan Tunku Ismail pada sesi latihan

PETALING JAYA, 6 Januari - Skuad kebangsaan mendapat suntikan motivasi menjelang aksi separuh akhir Piala AFF 2022, Sabtu ini, apabila menerima kunjungan pemilik kelab Johor Darul Ta’zim (JDT), Tunku Ismail Sultan Ibrahim pada sesi latihan rasmi di Wisma FAM, Kelana Jaya, di sini.Ketibaan baginda disambut Presiden FAM, Datuk Hamidin Mohd Amin dan kepimpinan tertinggi FAM lain termasuk Timbalan Presiden, Datuk Wira Mohd Yusoff Mahadi dan Pengarah Teknikal FAM, Scott O’Donell.Tunku Ismail meluangkan masa kira-kira 45 minit meninjau sesi latihan dikendalikan ketua jurulatih, Kim Pan Gon.

(Tunku Ismail meluangkan masa kira-kira 45 minit meninjau sesi latihan dikendalikan ketua jurulatih, Kim Pan Gon)

Beliau juga sempat berbual bersama barisan pemain termasuk Brendan Gan, Syihan Hazmi dan Faisal Halim.Latihan ini sebagai persiapan skuad Harimau Malaya sebelum bertemu Thailand bagi aksi separuh akhir pertama Piala AFF 2022 di Stadium Nasional Bukit Jalil.


Tenis: Djokovic mungkin terlepas pertandingan di AS, susulan status vaksinasi

ADELAIDE, 5 Januari-Bintang tenis Novak Djokovic bakal berdepan prospek kehilangan beberapa pertandingan di Amerika Syarikat (AS) susulan penolakannya terhadap vaksin.Bekas pemain nombor satu dunia itu dikatakan bakal terlepas pertandingan berprestij seperti Indian Wells dan Terbuka ATP Miami selepas pihak berkuasa Amerika Syarikat meneruskan keperluan bagi pelawat antarabangsa untuk divaksin bagi melawan COVID-19."Tunggu dan lihat. Sekiranya perkara ini disahkan, baru kita akan bercakap mengenainya", kata pemain Serbia pemenang 21 kali kejuaraan Grand Slam di Adelaide ketika dia sedang mempersiapkan diri bagi menghadapi Terbuka Australia.Pentadbiran Keselamatan Pengangkutan Amerika Syarikat (TSA) dilaporkan bakal melanjutkan larangan terhadap penduduk bukan warganegara yang tidak divaksin sehingga April dengan pertandingan tenis Terbuka Indian Wells yang dijadualkan berlangsung pada 6 sehingga 19 Mac diikuti Terbuka Miami pada 19 Mac hingga 2 April.Sebelum ini Djokovic dilarang memasuki negara itu bagi bermain di Terbuka Amerika tahun lalu kerana status vaksinnya. Dia juga telah dihantar pulang dari Australia pada Januari lalu kerana alasan yang sama.Djokovic kemudiannya dilarang memasuki Australia selama tiga tahun selepas gagal dalam permohonan di mahkamah.Namun, Australia telah membatalkan larangan keperluan bagi pelawat menunjukkan bukti telah divaksin.Bercakap kepada pemberita mengenai pengalamannya dihantar pulang ketika terbuka Australia, Djokovic menjelaskan ia merupakan pengalaman yang sukar dilupakan dan tidak ingin diulanginya lagi.Djokovic yang tergelincir dikedudukan kelima dunia berisiko kehilangan sebanyak 2,000 mata sekiranya tidak bermain di Terbuka Indian Wells dan Miami-AFP

(Novak Djokovic ketika menjawab soalan di sidan media Terbuka Adelaide/FOTO AFP)


Perak beri insentif lebih RM240,500 kepada kontinjen cemerlang Para Sukma 2022

IPOH, 5 Januari- Insentif berjumlah RM240,500 diberikan kerajaan negeri Perak kepada atlet, jurulatih dan pengurus pasukan yang berjaya meraih pingat pada Sukan Para Sukma 2022 di Kuala Lumpur, November lalu.  Menteri Besar, Datuk Seri Saarani Mohamad berkata setiap pingat diberikan insentif berjumlah RM5,000 bagi atlet yang memenangi pingat emas acara individu.Manakala RM3,000 bagi pingat perak dan RM1,000 untuk pingat gangsa. "Dan ada peserta yang telah berjaya memecah rekod acara itu menerima insentif RM5,000, jadi jumlah dia RM240,500."Kita sampaikan kepada mereka dengan harapan ini dapat menambah semangat dan motivasi serta memberi motivasi juga kepada peserta lain termasuk di luar sana yang mempunyai bakat dan potensi menjadi atlet para sukma Perak," katanya.

(Seramai 93 atlet telah mewakili Kontinjen Para SukmaNegeri dengan 39 daripadanya berjaya memenangi pingat)

Beliau berkata demikian selepas majlis penyampaian insentif berkenaan, di sini hari ini. Pada pertandingan tersebut, seramai 93 atlet telah mewakili Kontinjen Para Sukma Negeri dengan 39 daripadanya berjaya memenangi pingat.  Lima rekod baharu dipecahkan atlet negeri itu daripada sukan olahraga.


Liga Perdana Inggeris: Manchester City belum mengaku kalah

LONDON, 5 Januari-Pengurus Manchester City, Pep Guardiola masih belum mengibar bendera putih dalam misi mengejar pendahulu liga ketika ini, Arsenal.Namun, dia mengakui pasukannya perlu mengutip 100 mata jika mahu menghalang Arsenal pada musim ini, sekali gus mempertahankan gelaran yang dimenangi mereka musim lalu.Arsenal yang dikendalikan bekas pembantu Guardiola, Mikel Arteta, hampir menjarakkan jurang ke atas City dengan 10 mata sekiranya tidak diikat Newcastle United pada aksi kelmarin.City pula yang seri dengan Everton, berpeluang merapatkan kedudukan kepada 5 mata jika menang ke atas Chelsea di Stamford Bridge, awal pagi esok.Namun, Guardiola menjelaskan, misi menjulang gelaran kelima dalam masa enam tahun mungkin tidak akan tercapai jika pasukannya kehilangan mata dalam beberapa perlawanan selepas ini.Arsenal yang memburu kejuaraan pertama sejak 2004, berada di tangga teratas dengan 44 mata dari 17 perlawanan, manakala City pula di tangga kedua dengan 36 mata daripada 16 perlawanan.Meskipun lawan mereka esok, Chelsea di tangga ke-10, namun Guardiola berkata skuad kendalian Graham Potter itu masih mampu melakar kejutan apabila berdepan pasukan kelompok atas liga.The Citizens turun berdepan The Blues esok dengan krisis di barisan pertahanan selepas Ruben Dias tidak dapat beraksi akibat cedera, manakala Aymeric Laporte pula masih belum cergas sepenuhnya.

(Pengurus Manchester City, Pep Guardiola yakin peluang pasukannya bagi mempertahankan kejuaran Liga Perdana Inggeris masih terbuka/FOTO AFP)


Insiden jurulatih tampar pemain: KBS tetap teruskan siasatan

KUALA LUMPUR, 5 Januari- Kementerian Belia dan Sukan (KBS) akan tetap meneruskan siasatan terhadap insiden jurulatih yang menampar dua pemain bola tampar remaja, pada pertengahan bulan lalu.Perkembangan itu dimaklumkan Menteri Belia dan Sukan, Hannah Yeoh menerusi ciapan di akaun Twitter miliknya.Sebelum ini, ibu bapa kepada dua pemain berkenaan telah pun menerima permohonan maaf jurulatih terbabit manakala EXCO Pembangunan Belia, Sukan dan Badan Bukan Kerajaan Melaka, VP Shanmugam turut mengeluarkan kenyataan bagi pihak kerajaan negeri.Bagaimanapun, Hannah berkata, siasatan bebas tetap perlu diteruskan meskipun kedua-dua pihak dikatakan telah 'berdamai' dan enggan memperbesarkan isu itu.Insiden yang mula tular di media sosial serta mendapat kecaman masyarakat, dikatakan berlaku ketika Kejohanan Bola Tampar Remaja Bawah 14 Tahun di Kota Tinggi, Johor, baru-baru ini.Persatuan Bola Tampar Malaysia (MAVA) sebelum ini telah pun menggantung jurulatih terbabit daripada semua aktiviti bola tampar kebangsaan.

(Ciapan Menteri Belia Dan Sukan, Hannah Yeoh berkaitan insiden jurlatih bola tampar menampar pemain/FB HannahYeoh)


Liga Perdana Inggeris: Tottenham hidupkan peluang ke Liga Juara musim depan

LONDON, 5 Januari-Dua jaringan Harry Kane ketika membenam Crystal Palace menceriakan Tottenham yang bergelut mencari kemenangan pertama selepas berakhirnya Piala Dunia 2022.Pasukan Tottenham atau 'Spurs' yang hanya memperolehi satu mata daripada dua perlawanan terdahulu membuka jaringan menerusi Kane pada minit ke-48 yang menyudahkan hantaran lintang Ivan Perisic.Selang lima minit kemudian, Kane menggandakan kedudukan buat Spurs dengan jaringan kedua peribadi. Jaringan tersebut menyaksikan Kane menghampiri rekod penjaring Tottenham terbanyak sepanjang zaman dengan 264 gol pada penampilan ke-300 buat kelab itu.Matt Doherty menambah gol ketiga bagi meranapkan sisa perjuang Crystal Palace sebelum Son Heung-min melengkapkan hari gemilang buat Spurs dengan gol keempat minit ke-72.Sementara itu, pengurus pasukan Tottenham Antonio Conte memuji persembahan anak-anak buahnya yang dianggap memakau khususnya pada separuh masa pertama permainan."Para pemain menunjukkan sikap sebenar mereka ketika berdepan Crystal Palace. Sikap ini tidak ditemukan pada perlawanan ketika menentang Aston Villa sebelum ini", ujar Conte kepada Sky Sports.Conte turut meluahkan kelegaan dengan kemenangan Spurs dan menganggapnya penting dalam usaha melayakkan diri ke Liga Juara"Kemenangan ini amat penting. Kami berjaya dapatkan tiga mata. Kami kembali berada pada kedudukan terbaik dan mendapatkan keyakinan", kata Conte lagi.Kemenangan tersebut menjarakkan kedudukan Tottenham di kedudukan kelima dengan mengatasi Liverpool ditangga keenam.Tottenham dijangka berdepan laluan getir apabila bakal bertemu dengan pendahulu liga, Arsenal yang dijadualkan pada 16 Januari depan-AFP


Jurulatih pasukan bola tampar wanita Melaka (B-14), mohon maaf

KRUBONG, 4 Januari- Jurulatih pasukan bola tampar wanita Melaka bawah 14 tahun (B-14) yang didakwa menampar dua pemainnya dalam satu kejohanan yang rakamannya tular di media sosial baru-baru ini memohon maaf secara terbuka kepada pelajar dan keluarga mereka hari ini.Saiful Hadee Amar, 44 yang juga seorang guru di sebuah sekolah rendah Alor Gajah mengakui kesal dengan tindakan yang diambil dan terbuka menerima apa jua bentuk tindakan daripada mana-mana pihak berhubung perbuatannya. "Saya memohon maaf kepada semua pemain yang terlibat terutama sekali kedua-dua pemain yang terlibat ibu bapa kepada kelab saya sendiri Kelab Mastanah,Pasukan Bola Tampar Malaysia, Pasukan Bola Tampar Melaka dan juga keseluruh komuniti bola tampar yang berada di Malaysia."Saya sedia dan saya reda dengan segala keputusan yang bakal dikenakan ke atas saya. Saya harap perkara ini akan menjadi pengajaran kepada diri saya sendiri," selepas perjumpaan khas bersama keluarga dua remaja yang terlibat.Beliau tidak berniat untuk menggunakan kekerasan bagi melatih semua pemain memandangkan beliau sudah melatih mereka sejak sekolah rendah dan sumber kekuatannya untuk terus membawa sukan itu ke peringkat tertinggi.


Kes tampar pemain bola tampar, MAVA dan KPM akan putuskan

KRUBONG, 4 Januari- Keputusan menggantung atau menamatkan perkhidmatan Jurulatih Pasukan Bola Tampar Melaka B-14 (Wanita) yang bertindak menampar pemainnya baru-baru ini, akan diputuskan oleh Persatuan Bola Tampar Malaysia (MAVA) selepas siasatan persatuan itu bersama Kementerian Pendidikan (KPM) selesai dilakukan. Exco Pembangunan Belia, Sukan dan Badan Bukan Kerajaan (NGO), VP Shanmugam berkata, meskipun permohonan maaf dan persefahaman antara jurulatih dan ibu bapa sudah diselesaikan, isu berkenaan memerlukan penelitian yang rapi kerana mendapat perhatian pelbagai pihak.  Katanya, kedudukan jurulatih itu terbahagi kepada tiga, pertamanya ialah siasatan pihak kerajaan negeri kerana penularan tersebut , keduanya beliau berkhidmat dengan KPM maka Unit Integriti mereka akan membuat siasatan lanjut. "Syornya jurulatih wajib meminta maaf secara umum. Keduanya, mungkin sijil latihan beliau akan digantung selama setahun atau dua tahun."Perkara itu disebabkan ia merupakan tindakan yang dikenakan. Kami mewakili persatuan-persatuan lain tidak mahu kes yang berlaku ini tiada sebarang tindakan dikenakan,” katanya pada sidang media selepas mempengerusikan mesyuarat khas berhubung isu berkenaan, di sini.Turut hadir, Ketua Pengarah Majlis Sukan Negara (MSN), Datuk Ahmad Shapawi Ismail, Presiden Persatuan Bola Tampar Malaysia (Mava), Hean Boon Yeow serta jurulatih dan ibu bapa dua remaja perempuan yang terlibat dlm insiden berkenaan di Krubong, Melaka.  Mengulas lanjut, beliau memohon semua pihak untuk tidak lagi memperbesar isu berkenaan kerana ianya bukan hanya menjejaskan emosi jurulatih yang terlibat, sebaliknya turut memberi gangguan emosi kepada kedua-dua pelajar perempuan tersebut.


Djokovic mungkin terlepas peluang sertai Kejohanan Indian Wells dan Miami Open Masters

LONDON, 4 Disember- Bintang tenis Novak Djokovic berkemungkinan terlepas peluang untuk menyertai kejohanan Indian Wells dan Miami Open Masters selepas pihak berkuasa pengembaraan Amerika Syarikat (AS) mengenakan syarat bukti vaksinasi COVID-19 kepada warga asing. Walaupun peraturan COVID-19 telah dilonggarkan atau ditarik balik di kebanyakan negara, namun bukti vaksinasi masih diperlukan untuk memasuki AS, sehingga sekurang-kurangnya 10 April, lapor Agensi Berita Jerman (dpa).Indian Wells dan Miami Open Masters ialah dua daripada kejohanan paling berprestij di luar kalendar grand slam yang masing-masing bermula pada 6 Mac dan 20 Mac.

Djokovic yang enggan mendapatkan suntikan vaksin COVID-19 sebelum ini pernah dilarang memasuki Australia.  -BERNAMA


Piala AFF: Aksi 'Causeway Derby', Harimau Malaya nyata lebih hebat

KUALA LUMPUR, 4 Januari - Skuad Harimau Malaya membuktikan ketiadaan beberapa tonggak utama mampu di atasi apabila layak ke peringkat separuh akhir.Anak buah Kim Pan Gon tidak mengecewakan kehadiran lebih 65,000 penyokong di Stadium Nasional Bukit Jalil malam tadi apabila membenam Singapura 4-1.Kemenangan itu mengesahkan tiket Malaysia ke separuh akhir selaku naib juara kumpulan B di belakang Vietnam.Dalam perlawanan tersebut skuad Harimau Malaya turun dengan misi wajib menang dan mula mengasak kubu Singapura sejak awal permainan.Beberapa peluang berjaya dicipta menerusi Faisal Halim, Mukhairi Ajmal dan Darren Lok, namun berjaya dihalang penjaga gol The Lions, Hassan Sunny.Bagaimana pun, skuad negara berjaya membuka jaringan menerusi Darren pada minit ke-22 hasil umpanan Safawi Rasid.

Babak kedua, giliran Stuart Wilkin menceriakan penonton menerusi rembatan derasnya dari jarak jauh pada minit ke 50.Wilkin sekali lagi merobek gawang pelawat dengan jaringan menarik selang 4 minit kemudian untuk gol ketiga negara.Ketika kelebihan 3-0, kealpaan benteng pertahanan Harimau Malaya akhirnya dihukum dengan gol pertama Singapura menerusi Faris Ramli pada minit ke-85.Namun, jaringan itu tidak melemahkan semangat juang skuad negara yang menambah satu lagi gol menerusi pemain gantian Sergio Aguero di hujung babak kedua.


Safawi tidak senang perang psikologi berbau provokasi Ikhsan Fandi

KUALA LUMPUR, 4 Januari - Kapten pasukan negara Muhammad Safawi Rasid ternyata tidak senang dengan perang psikologi berbau provokasi dibuat penyerang Singapura Ikhsan Fandi menjelang pertembungan kedua-dua pasukan di Stadium Nasional di Bukit Jalil di sini, malam tadi.Malaysia mencatat kemenangan 4-1 sekali gus memintas Singapura untuk layak ke peringkat separuh akhir selaku naib juara Kumpulan B saingan Piala Persekutuan Bolasepak ASEAN (AFF) 2022.Selain berbangga dengan setiap individu dalam pasukan yang berjuang bermati-matian bagi meraih kemenangan penting itu, Muhammad Safawi berkata kejayaan itu lebih manis apabila menafikan niat pemain skuad Singa untuk ‘menari’ di gelanggang keramat skuad Harimau Malaya.“Pertama sekali saya sangat bangga dengan pemain dan terutama jurulatih yang selalu bagi motivasi kepada pasukan. Bagi saya kemenangan ini bagus sebab ada pemain Singapura nak menari malam ini (semalam), tapi tak jadi. Ini Bukit Jalil, anda tidak boleh melakukannya,” katanya ketika ditemui selepas perlawanan di sini.Ikhsan, anak kepada legenda penyerang Singapura Fandi Ahmad, menerusi hantaran dalam Instagram Story miliknya memuat naik gambar beliau dan adiknya, Ilhan sedang menari meraikan jaringan ketika menewaskan Malaysia 2-1 pada aksi antarabangsa di Stadium Nasional Singapura, Mac lepas.Dalam hantarannya sebelum perlawanan itu, pemain BG Pathum United itu yang terlepas beraksi di Piala AFF akibat kecederaan menulis: “Was planning on dancing on em again! God had other plans @Ilhanfa we gon get through this,” (Merancang untuk menari lagi! Tuhan ada perancangan lain @Ilhanfa kita akan laluinya).Dalam pada itu, Muhammad Safawi terlalu gembira apabila memenangi Causeway Derby pertamanya sebagai pemain negara dengan membantu Malaysia menamatkan badi kemenangan menentang Singapura sejak November 2014.

“Bukan saya saja, seluruh pasukan gembira sebab kita menang bukan 1-0 tetapi 4-1. Bukan senang untuk dapatkan empat gol,” kata pemain Johor Darul Ta’zim (JDT) yang dipinjamkan ke kelab Thailand Ratchaburi FC bermula musim depan.Dalam pada itu, beliau masih belum berpuas hati dengan prestasinya biarpun sudah mengumpul lima bantuan gol dalam empat perlawanan termasuk dua yang diraih semalam.Katanya selepas lama tidak beraksi, Piala AFF ialah pentas terbaik untuk menggilap semula namanya yang hampir tenggelam.“Alhamdulillah dalam kempen kali ini saya dapat lima bantuan gol, ia bukan mudah jadi saya bangga dengan diri sendiri sebab sudah lama saya tak bermain dan kejohanan ini memang saya nak buat balik nama saya,” kata pemain berusia 25 tahun itu.Malaysia yang juga juara 2010 akan berdepan juara bertahan Thailand pada peringkat separuh akhir secara timbal balik di sini pada Sabtu ini dan di Stadium Thammasat di Pathum Thani Selasa depan. Satu lagi aksi separuh akhir membabitkan pertemuan Vietnam dengan Indonesia. - BERNAMA


Harimau Malaya hargai sokongan pemain ke-12

KUALA LUMPUR, 4 Januari- Pengendali Harimau Malaya, Kim Pan Gon menghargai kehadiran lebih 60,000 penyokong yang menjadi tunjang kemenangan pasukan menundukkan Singapura 4-1 di Stadium Nasional, Bukit Jalil dalam saingan Piala AFF 2022.Pan Gon menyifatkan perlawanan malam semalam adalah antara persembahan terbaik pasukannya dalam kempen kali ini."Terima kasih banyak untuk semua peminat bola sepak Malaysia yang datang ke stadium menyokong kami, ia adalah kuasa besar untuk kami memperjuangkan nama Malaysia."Saya sangat bangga dengan semua pemain, mereka berjaya serlahkan potensi mereka,"katanya.Sementara itu, Stuart Wilkin yang menjaringkan dua gol serta diangkat selaku pemain terbaik perlawanan turut menzahirkan penghargaan kepada penyokong, pasukan dan latihan keras yang dijalani selama ini."Ini adalah malam yang sangat istimewa, semua barisan kejurulatihan, seluruh skuad, penat lelah kami berhasil dan semuanya bersatu malam ini dengan persembahan yang sangat istimewa."Aksi yang membanggakan semua , sekali lagi terima kasih kepada semua penyokong,"katanya.Menang 4-1, Harimau Malaya menamatkan saingan Kumpulan B di tempat kedua dengan sembilan mata, ketinggalan satu mata di belakang Vietnam selaku juara.Selaku naib juara, pasukan negara akan berdepan juara Kumpulan A, Thailand di separuh akhir dengan aksi pertama akan berlangsung di Stadium Nasional, Sabtu ini sebelum aksi timbal balik di Bangkok, pada 10 Januari.


Ronaldo terima sambutan hangat di Al Nassr

RIYADH, 4 Januari-Cristiano Ranaldo menyifatkan dirinya sebagai 'pemain unik' dan menganggap kariernya masih belum berakhir ketika dia menerima sambutan hangat di kelab baharunya semalam.Bintang Portugal berusia 37 tahun itu berkata dia kini mendambakan cabaran baharu bersama Al Nassr.Ronaldo menerima sambutan meriah dalam majlis memperkenalkan pemain di stadium kelab itu, Mrsool Park.Disambut dengan percikan bunga api dan laungan penyokong, pemenang lima kali Ballon d'Or dan lima kejuaraan Liga Juara Eropah, Ronaldo menganggap kehadirannya di Arab Saudi bukan pengakhiran buat kariernya."Karier saya di Eropah sudah selesai. Saya mendapat banyak tawaran di sana (Eropah), Brazil, Australia dan juga di Portugal. tetapi saya mengotakan janji untuk bermain di kelab ini", ujarnya.Stadium yang berkapasiti 25,000 gegak-gempita dengan kehadiran Ronaldo memasuki padang dengan memakai jersi rasmi Al-Nassrr berwarna biru dan kuning.Teman wanitanya, Georgina Rodriguez dilihat mengenakan pakaian tradisi, abaya hitam yang menutupi seluruh tubuhnya mengikutinya dibelakang bersama anak-anak kedua-dua pasangan itu."Saya pemain yang unik. Perkara terbaik adalah datang ke sini. Saya telah memecahkan semua rekod di Eropah dan saya ingin memecahkan lagi beberapa rekod disini", kata Ronaldo lagi."Saya datang untuk memenangi kejuaraan dan menikmatinya juga menjadi sebahagian daripada kejayaan pasukan", tambahnya lagi.Sebelum ini Ronaldo dilaporkan menyertai Al Nassr seminggu selepas tiba daripada Manchester United susulan temuramahnya dengan salah sebuah stesen televisyen yang mengkritik pengurus Erik ten Hag dan pengurusan kelab.-AFP

(Cristiano Ronaldo bersama keluarga ketika diperkenalkan di Stadium Mrsool Park semalam/ AFP)


Gakpo bakal buat penampilan pertama buat 'The Reds' Sabtu ini

LONDON, 4 Januari-Cody Gakpo bakal membuat penampilan pertamanya buat Liverpool dalam pertandingan Piala FA sabtu ini selepas perpindahannya dimuktamadkan pada selasa.Liverpool menandatangani Gakpo daripada PSV Eindhoven pada 28 Disember lalu, namun perpindahan bernilai $40 juta Pound Sterling itu mengambil masa untuk diselesaikan."Cody Gakpo secara rasminya menjadi pemain Liverpool selepas urusan perpindahan dari PSV Eindhoven diselesaikan pada selasa", menurut satu kenyataan yang dikeluarkan di laman rasmi kelab itu.Gakpo yang menyinar ketika Piala Dunia di Qatar menjaringkan tiga gol buat pasukan Belanda dalam peringkat kumpulan dan membantu pasukan itu layak ke suku akhir sebelum tewas kepada Argentina pada penentuan penalti.Prestasi memberangsangkan itu menarik minat Liverpool menyambar penyerang itu yang turut mendapat perhatian daripada seteru utama, Manchester United.Kehadiran Gakpo tepat pada masanya ketika kelab bimbingan Jurgen Klopp itu terperosok di tangga keenam liga dan kekalahan mengejut kepada Brenford 3-1 isnin lalu-AFP

(Pemain Liverpool, Cody Gakpo menyaksikan perlawanan di stadium/FOTO AFP)


Badminton: Ng Tze Yong sasar perbaiki ranking dunia dalam saingan musim 2023

KUALA LUMPUR, 4 Disember-Pemain perseorangan badminton negara, Ng Tze Yong berazam bagi meningkatkan prestasi sekali gus meletakkan sasaran berada di ranking dunia yang lebih tinggi pada tahun ini.Meskipun telah berada dalam kelompok 30 terbaik dunia, namun pemain perseorangan lelaki negara, Ng Tze Yong, enggan berpuas hati.Bagi Tze Yong, Kejohanan Terbuka Malaysia 2023, yang menjadi pembuka tirai siri Jelajah Dunia Persekutuan Badminton Dunia (BWF), merupakan platform terbaik mendapat pendedahan bersaing dengan kelompok elit dunia.Pemain di ranking ke-27 dunia itu tidak meletak sebarang sasaran, namun bertekad untuk mara lebih jauh dalam saingan yang akan berlangsung pada 10 hingga 15 Januari ini.Ia juga akan menjadi penampilan pertama Tze Yong dalam kejohanan bertaraf Super One Thousand dan dijadual menentang pemain Ireland, Nhat Nguyen pada perlawanan pembukaan di Axiata Arena, Bukit Jalil.Selain Tze Yong, Terbuka Malaysia itu turut menampilkan seorang lagi wakil acara perseorangan lelaki iaitu pemain profesional, Lee Zii Jia.Zii Jia, yang merupakan pilihan kedua kejohanan, akan menentang pemain meningkat naik dari Jepun, Kodai Naraoka, pada perlawanan pembukaan 10 Januari ini.

(Pemain perseorangan badminton negara, Ng Tze Yong / FOTO RTM)


Piala AFF 2022: Malaysia layak ke separuh akhir selepas tundukkan Singapura

BUKIT JALIL, 3 Januari-Malaysia mara ke peringkat separuh akhir Piala AFF 2022 selepas menundukkan Singapura 4-1 pada aksi terakhir kumpulan B di Stadium Nasional Bukit Jalil malam ini.Keputusan itu menyaksikan skuad kendalian Kim Pan Gon menjamin tiket sebagai naib juara kumpulan di belakang Vietnam.Skuad Harimau Malaya turun dengan misi wajib menang dan mula mengasak kubu Singapura sejak awal permainan.Beberapa peluang berjaya dicipta antaranya menerusi Faisal Halim, Mukhairi Ajmal dan Darren Lok, namun berjaya dihalang penjaga gol The Lions, Hassan Sunny.Bagaimanapun, skuad negara tetap berjaya membuka jaringan menerusi Darren pada minit ke-22 hasil umpanan ketua pasukan Safawi Rasid.Babak kedua, giliran Stuart John Wilkin menceriakan 65,000 penonton menerusi rembatan derasnya dari jarak jauh pada minit ke 50.Stuart sekali lagi mencetakkan namanya sebagai penjaring dengan meledak gol ketiga selang empat minit kemudian.Ketika kelebihan 3-0, kealpaan bentang pertahanan Harimau Malaya akhirnya dihukum dengan gol pertama Singapura menerusi Faris Ramli pada minit ke 85.Namun, jaringan itu tidak melemahkan semangat juang skuad negara yang menambah satu lagi gol menerusi Sergio Aguero di hujung babak kedua.Kejayaan itu menyaksikan Malaysia merampas tempat kedua dari The Lions dan mara ke separuh akhir.Di separuh akhir nanti, Malaysia dijadual bertemu juara bertahan Thailand pada 7 Januari di Stadium Nasional Bukit Jalil.

(Pemain-pemain Malaysia meraikan kemenangan selepas perlawanan menentang Singapura / FOTO RTM)


Lebih 55,000 banjiri Bukit Jalil untuk aksi Harimau Malaya-Singa

(Aksi penyokong skuad Harimau Malaya yang hadir di Stadium Nasional Bukit Jalil bagi menyaksikan aksi perlawanan Kumpulan B AFF Mitsubishi Electric Cup 2022 di antara Malaysia dan Singapura malam ini/BERNAMA)

KUALA LUMPUR, 3 Januari- Semangat penyokong Harimau Malaya jelas membara apabila lebih 55,000 tiket telah terjual bagi aksi terakhir Kumpulan B, Piala Persekutuan Bolasepak ASEAN (AFF) 2022 menentang Singapura di Stadium Nasional, Bukit Jalil, malam ini.Persatuan Bolasepak Malaysia (FAM) dalam satu hantaran di laman Facebook memaklumkan sebanyak 56,742 tiket berjaya disambar peminat bagi aksi ‘Derbi Seberang Tambak’  setakat jam 5 petang ini, sekali gus melepasi rekod kehadiran 29,961 penonton ketika Malaysia membelasah Laos 3-0 di gelanggang keramat tersebut, 24 Disember lalu.Tinjauan Bernama mendapati walaupun hujan lebat mulai jam 5 petang tadi, bahang perlawanan ‘hidup mati’ skuad kebangsaan semakin dirasai menjelang sepak mula jam 8.30 malam ini sehingga menyaksikan peminat bersesak untuk berteduh di ruang pejalan kaki sebelum memasuki stadium yang mula dibuka 4 jam petang.Bagi pelajar universiti awam, Mohamad Syahin Masrizal, 20, beliau mengharapkan agar hujan bakal membawa rahmat kepada pasukan bimbingan pengendali dari Korea Selatan, Kim Pan Gon untuk mengatasi Singapura dan seterusnya mara ke separuh akhir.“Kalau ikut cuaca macam ini, permainan kedua-dua pasukan akan perlahan dan kurang rancak, tapi saya rasa Malaysia menang 2-0 dengan kedua-dua gol dijaringkan pemain sayap, Mohamad Faisal Abdul Halim,” katanya ketika ditemui Bernama.Dalam pada itu, eksekutif pemasaran, Ahmad Mustaqim Mustafa, 41, sanggup hadir terus ke stadium dari tempat kerja bagi menyaksikan perlawanan tersebut.“Saya tak sempat tukar baju, terus ke stadium, nasib baik tak hujan ketika dalam perjalanan tadi,” katanya.

(Para penyokong skuad Harimau Malaya yang hadir ke Stadium Nasional Bukit Jalil bagi menyaksikan aksi perlawanan bola sepak Kumpulan B AFF Mitsubishi Electric Cup 2022 antara Malaysia menentang Singapura/BERNAMA)

Pekerja restoran, yang hanya mahu dikenali sebagai Arbi, 24, pula memanfaatkan cuti awal tahun untuk menonton Harimau Malaya buat kali kedua di sini, selepas berbuat demikian ketika pasukan negara menamatkan penantian 42 tahun untuk layak secara merit ke Piala Asia 2023 selepas mengatasi Bangladesh, 4-1, dalam peringkat kelayakan Jun lepas.“Kebetulan cuti hari ini, saya pun tanpa fikir panjang terus beli tiket semalam. Saya doakan Malaysia menang 2-1 menentang Singapura,” katanya.Singapura, juara empat kali dan hanya memerlukan keputusan seri untuk layak ke separuh akhir, kini mempunyai kelebihan satu mata di kedudukan kedua Kumpulan B manakala Malaysia ketiga dengan mengumpul enam mata.Satu lagi aksi Kumpulan B menyaksikan pendahulu Vietnam, melayan kunjungan Myanmar di Stadium Nasional My Dinh, Hanoi.- BERNAMA


The Speedy Tigers sedia gegar India

KUALA LUMPUR, 3 Januari- Skuad hoki negara sudah sedia sepenuhnya bagi menghadapi cabaran saingan Piala Dunia yang akan berlangsung di India,13 hingga 29 Januari ini.Ketua jurulatihnya, Arul Selvaraj berkata, ketika ini persiapan yang telah dilakukan sudah mencapai tahap 90% termasuk daripada segi mental,fizikal dan teknikal.Beliau turut memaklumkan ketika ini pasukannya lebih memfokuskan kepada latihan 'set piece' dan pertahanan.Tambah beliau lagi ketika ini keyakinan pasukan semakin tinggi apabila dua pemain utama sudah kembali beraksi iaitu Muhammad Marhan Jalil dan penyerang muda, Shello Silverius.Skuad hoki kebangsaan itu akan berangkat ke India pada Jumaat ini.Sementara itu, Muhammad Marhan Jalil optimis dia dan rakan-rakannya mampu mara sehingga ke suku akhir di Bhubaneswar."Untuk Piala Dunia ini kita cuba menempatkan pasukan kita setidaknya di suku akhir. Jadi, apa yang penting kita perlu fokus juga di peringkat kumpulan, dari situ kita boleh nilai diri, kumpul mata demi mata untuk melepasi pusingan seterusnya,"katanya.Pemain berusia 33 tahun itu juga mengharapkan akan mengaut seberapa banyak mata dalam perlawanan pertama dalam menghadapi Belanda pada 14 Januari ini.Marhan yang mempunyai 278 kap, patah jari kaki kanan ketika aksi persahabatan menentang Perancis Oktober lalu sekali gus terlepas aksi Piala Sultan Azlan Shah dan Piala Negara-Negara sebelum ini.Skuad negara akan menghadapi dua aksi Kumpulan C di Stadium Antarabangsa Birsa Munda, Rourkela menentang Belanda (14 Januari) dan Chile (16 Januari) sebelum bertemu New Zealand di Bhubaneswar pada 19 Januari.Pencapaian terbaik skuad negara di Piala Dunia adalah tempat keempat di laman sendiri pada 1975, manakala edisi terakhir empat tahun lalu di India menyaksikan skuad negara sekadar di kedudukan ke-15.

(Pemain hoki negara, Muhammad Marhan Jalil)


AFF gantung Azam Azmi dua perlawanan, denda RM4,390

KUALA LUMPUR, 3 Januari- Persekutuan Bolasepak ASEAN (AFF) menggantung pemain pertahanan skuad Harimau Malaya, Azam Azmi Murad dua perlawanan susulan satu insiden pada aksi Piala AFF 2022 berdepan Vietnam di Stadium My Dinh minggu lalu.Perkembangan itu diumumkan badan induk itu menerusi satu kenyataan hari ini.Bukan sekadar penggantungan, pemain Terengganu FC (TFC) itu turut didenda sebanyak RM4,390 dan perlu diselesaikan dalam tempoh 30 hari selepas keputusan itu diumumkan."Satu penggantungan automatik adalah bagi aksi berdepan Singapura dan baki penggantungan akan berkuatkuasa bagi perlawanan seterusnya di AFF mengikut Artikel 38.2.1 Kod Etika dan Disiplin AFF."Denda AS$1,000 (RM4,390) dikenakan berdasarkan Artikel 48.2 Kod Etika dan Disiplin AFF dan pemain itu diberikan amaran supaya tidak mengulangi kesilapan sama bagi mengelak hukuman yang lebih berat."Keputusan ini tidak boleh dirayu," menurut kenyataan AFF.

(Insiden membabitkan Azam dan pemain Vietnam, Doan Van Hau pada perlawanan ketiga Kumpulan B minggu lalu)


Piala AFF: Malaysia buat perhitungan dengan Singapura malam ini

KUALA LUMPUR, 3 Januari- Malam ini menjadi penentu misi hidup dan mati skuad Harimau Malaya apabila turun menentang Singapura pada aksi terakhir Kumpulan B Piala AFF, di Stadium Nasional Bukit Jalil.Hanya satu matlamat yang perlu dicapai iaitu kemenangan ke atas Singapura di laman sendiri andai impian ke separuh akhir mahu direalisasikan.Ketika ini Malaysia berada di tangga ketiga di belakang Vietnam dan Singapura dalam perebutan dua slot separuh akhir.Justeru, menjelang pertemuan dengan 'The Lions' malam ini, Ketua Jurulatih Harimau Malaya, Kim Pan Gon menyeru anak buahnya bangkit dengan aksi sebenar, sekali gus menghadiahkan kejayaan buat peminat negara."Aksi ini berbeza (dengan perlawanan menentang Vietnam), selama empat minggu bersama mereka, saya lihat pemain semakin matang dan profesional. Jadi saya percaya, esok (malam ini) mereka akan bangkit dengan persembahan yang mantap dan semangatyang tinggi. Kami mampu beri aksi yang terbaik dan harapnya dapat hadiahkan kemenangan buat peminat kami,"katanya.Pengendali dari Korea Selatan itu juga percaya semua pemain sudah bersedia memikul tugas masing-masing dalam menembusi taktik bertahan Singapura.Berdasarkan rekod pertemuan, pencapaian Malaysia ke atas Singapura kurang memberangsangkan dalam kesemua pertandingan sejak kebelakangan ini.Aksi terakhir menyaksikan Singapura menang 2-1 di laman sendiri pada perlawanan persahabatan tahun lepas, yang juga kekalahan pertama Harimau Malaya di bawah kendalian Pan Gon.

(Ketua Jurulatih Harimau Malaya, Kim Pan Gon)


Nafuzi Zain tekad galas tanggungjawab kembali kegemilangan Sang Kenari

ALOR SETAR, 3 Januari - Ketua jurulatih Kedah Darul Aman FC (KDA FC) Mohd Nafuzi Zain tekad menggalas tanggungjawab mengembalikan kegemilangan Sang Kenari walaupun perkara itu dilihat sebagai cabaran besar buatnya.Mohd Nafuzi berkata dia tidak gentar dengan cabaran itu dan menganggapnya sebagai laluan berliku yang harus dihadapi untuk menjadi seorang jurulatih pasukan bola sepak yang berjaya dan berkaliber. "Bagi saya, sebagai seorang jurulatih kita perlukan cabaran. Kedah merupakan pasukan yang besar dan untuk mencipta sesuatu kejayaan, saya perlu lalui perjalanan berkenaan walaupun ia penuh berliku."Untuk berdepan dengan cabaran itu, saya ada cara tersendiri, taktikal dan formasi yang akan digunakan mengikut kualiti pemain yang kami ada dalam pasukan dan dari situlah segala perancangan akan dilakukan,” katanya ketika ditemui di sini.Mohd Nafuzi berkata dia juga berterima kasih kepada pihak pengurusan KDA FC kerana memberi sokongan dan kepercayaan 100 peratus kepada dirinya terutama dari segi pemilihan barisan pemain.Menurutnya ramai pemain muda membarisi senarai pemain KDA FC bagi musim ini yang walaupun kurang berpengalaman namun mempunyai kualiti yang diperlukan."Saya sebagai ketua jurulatih akan cuba sedaya upaya untuk memastikan persembahan terbaik dapat diberikan dan diterjemahkan dalam setiap perlawanan. Hebat atau tidak barisan pemain ini ia akan bergantung kepada keputusan pada perlawanan sebenar nanti jadi tunggu dan lihat," katanya.

Mengulas mengenai kehadiran Lee Tuck dalam pasukan, Mohd Nafuzi berkata dia yakin dengan pengalaman luas yang dimiliki pemain itu mampu membantu KDA FC menjadi pasukan yang lebih baik."Dia (Lee Tuck) pemain lama yang sudah lama bersama saya dan tahu selok-belok dan pengetahuan yang luas mengenai liga bola sepak negara. Saya tahu kelebihannya termasuklah mampu untuk bermain di banyak posisi jadi itu sudah pastinya dapat membantu pasukan Kedah," katanya. - BERNAMA


Ronaldo tiba di Riyadh

RIYADH, 3 Januari- Bintang Portugal, Cristiano Ronaldo tiba di Riyadh, selepas sah menyertai kelab Al Nassr dengan perjanjian yang dipercayai bernilai lebih daripada 200 juta euro .Pemain berusia 37 tahun itu, yang juga pemenang lima kali Ballon d'Or, mendarat di ibu negara Arab Saudi itu lewat Isnin, menurut TV kerajaan Al Ekhbariya, dan menginap di sebuah hotel mewah.“Dia membawa sepasukan besar pembantu dan juga sekumpulan pengawal peribadi,” kata seorang pegawai kepada AFP.Terdapat langkah keselamatan yang tinggi di sekitar lapangan terbang.Ronaldo, yang meninggalkan Manchester United selepas menyelar kelab itu dalam temu bual TV, akan diperkenal secara rasmi di stadium Al Nassr yang mempunyai kapasiti 25,000 tempat duduk di Riyadh pada 7:00 malam (1600 GMT) pada hari Selasa, kata pegawai.Ronaldo menandatangai kontrak bersama Al Nassr sehingga Jun 2025.


Piala AFF: Thailand atasi Indonesia dalam perebutan juara kumpulan

KUALA LUMPUR, 2 Januari- Juara bertahan, Thailand menepati ramalan mara ke peringkat separuh akhir dengan bergaya selepas menewaskan Kemboja 3-1 pada aksi terakhir Kumpulan A saingan Piala Persekutuan Bolasepak ASEAN (AFF) 2022, malam ini.Kejayaan di Stadium Thammasat di Pathum Thani itu membolehkan skuad Gajah Perang bimbingan Alexandre Polking muncul juara kumpulan dengan kelebihan jumlah jaringan selepas berkongsi 10 mata dengan Indonesia.Pada aksi malam ini, usaha Thailand memburu jaringan menemui jalan buntu sehingga penalti yang disempurnakan penyerang prolifik, Teerasil Dangda, pada masa kecederaan babak pertama perlawanan selepas Yeu Muslim mengasari Sasalak Haiprakhon.Bersambung selepas rehat, pemain gantian, Sumanya Purisai meletakkan Thailand selesa mendahului 2-0 pada minit ke-50 setelah merembat umpanan Sarach Yooyen sebelum Kemboja bangkit merapatkan kedudukan hasil penyudah Sieng Chanthea pada minit ke-68.

Dangda melengkapkan kemenangan 3-1 pasukan menerusi jaringan kedua peribadinya pada penghujung perlawanan sekali gus mengumpul keseluruhan lima gol untuk mendahului senarai penjaring terbanyak kempen kejohanan.Sementara itu, Indonesia turut melakar kemenangan 2-1 ke atas Filipina sekali gus mengesahkan kemaraan ke separuh akhir selaku naib juara Kumpulan A.Pada pertembungan di Stadium Rizal Memorial di Manila itu, skuad Garuda yang juga finalis edisi lepas menikmati aksi separuh masa pertama yang baik selepas berjaya meledak dua jaringan penting.Dua gol Indonesia masing-masing dijaringkan penyerang Dendy Sulistyawan pada minit ke-21 dan pemain tengah Marselino Ferdinan dua minit sebelum rehat.Pasukan tuan rumah meraih gol sagu hati selepas pemain gantian Sebastian Rasmussen menanduk masuk hantaran cantik Stephan Schrock untuk menewaskan penjaga gol Nadeo Argawinata pada minit ke-83.Pada aksi separuh akhir yang akan berlangsung secara timbal balik bermula hujung minggu ini, Thailand bakal bertemu naib juara Kumpulan B sementara juara Kumpulan B akan berkunjung ke Indonesia.Saingan Kumpulan B masih terbuka dengan Vietnam mengumpul tujuh mata, Singapura (tujuh mata) dan Malaysia dengan enam mata masing-masing berpeluang layak ke peringkat separuh akhir.- BERNAMA


Dan Evans bantu Britain ke pentas akhir tenis Piala United

SYDNEY, 2 Januari- Dan Evans menewaskan Albert Ramos-Vinolas dari Sepanyol untuk membantu pasukan Britain menjamin tiket ke pentas final Kejohanan Piala United.Pada aksi perseorangan lelaki itu, Evans terpaksa bekerja keras sebelum dapat menjinakkan Ramos-Vinolas dalam pertarungan tiga set.Selepas menang 6-3 di set pertama, pemain ranking ke-27 dunia itu tewas 1-6 di set kedua.Namun, dia berjaya bangkit di set ketiga untuk menang 6-3, sekali gus memberi kelebihan 3-1 Britain ke atas Sepanyol.Sebelum itu, Sepanyol yang ketinggalan 0-2 pada aksi kelmarin, merapatkan kedudukan 1-2 menerusi kemenangan Paula Badosa ke atas Harriet Dart juga dalam pertarungan sengit 3 set.Badosa memberi harapan buat Sepanyol dengan kemenangan 6-7, 7-6 dan 6-1 sebelum Evans kembali meletakkan Britain di depan dengan 3-1.-REUTERS


Rali Dakar, Carlos Sainz ungguli saingan pertama musim 2023

JEDDAH, 2 Januari- Pemandu Audi, Carlos Sainz memulakan musim 2023 dengan memenangi saingan pembukaan Rali Dakar di Arab Saudi pada Ahad.Pelumba Amerika Syarikat, Ricky Brabec pula mengungguli pusingan pertama itu bagi kategori motosikal.Sainz yang bergandingan dengan anak lelakinya bekas pemandu Formula One Ferrari, Carlos Sainz Junior, mencatat masa 3 jam 28 minit dan 55 saat dengan jentera Audi.Pasangan itu meninggalkan pencabar terdekat dari Perancis, Sebastien Loeb dengan kelebihan 10 saat di tempat kedua.Di tempat ketiga milik pemandu Arab Saudi, Yazeed Al-Rajhi dengan dua minit ketinggalan di belakang Sainz.Dalam kategori motosikal pula, Ricky Brabec menamatkan perlumbaan lasak di gurun berpasir itu dengan masa 4 jam 14 minit dan 10 saat.Pelumba Argentina, Kevin Benavides di tempat kedua dengan ketinggalan 19 saat manakala Toby Price dari Australia ketiga dengan 39 saat di belakang catatan Brabec.Pelumba Britain, Sam Sunderland gagal menamatkan saingan apabila terlibat kemalangan pada jarak 52 kilometer dan dikejarkan ke hospital berdekatan bagi menerima rawatan.Dalam perlumbaan motosikal empat tayar, pelumba Perancis, Alexandre Giroud muncul terpantas dengan catatan 4 jam 55 minit dan 28 saat.- AFP


Malaysia ibarat 'harimau terluka' mahu bangkit dari kekecewaan menentang Singapura

(Malaysia mahu bangkit dari kekecewaan dengan menang ke atas Singapura/FOTO FAM)

KUALA LUMPUR, 2 Januari - Esok bermulanya misi hidup dan mati skuad Harimau Malaya apabila turun menentang Singapura pada aksi terakhir Kumpulan B di Stadium Nasional Bukit Jalil.Hanya satu matlamat yang perlu dicapai iaitu kemenangan ke atas Singapura di laman sendiri andai impian ke separuh akhir mahu direalisasikan.Ketika ini Malaysia berada di tangga ketiga di belakang Vietnam dan Singapura dalam perebutan dua slot separuh akhir yang ditawarkan.Justeru, menjelang pertemuan dengan 'The Lions' malam esok, ketua jurulatih Harimau Malaya, Kim Pan Gon menyeru anak buahnya bangkt dengan aksi sebenar, sekali gus menghadiahkan kejayaan buat peminat negara."Aksi ini berbeza jika dibandingkan dengan perlawanan menentang Vietnam lepas. Selama empat minggu bersama mereka, saya lihat pemain semakin matang dan profesional."Jadi saya percaya esok mereka akan bangkit dengan persembahan yang mantap dan semangat yang tinggi. Kami mampu beri aksi yang terbaik dan harapnya dapat menghadiahkan kemenangan buat peminat," atanya pada sidang media praperlawanan di Bukit Jalil, di sini hari ini.Ketika ini Malaysia berada di tangga ketiga di belakang Vietnam dan Singapura dalam perebutan dua slot separuh akhir yang ditawarkan.Justeru, menjelang pertemuan dengan 'The Lions' malam esok, ketua jurulatih Harimau Malaya, Kim Pan Gon menyeru anak buahnya bangkit dengan aksi sebenar, sekali gus menghadiahkan kejayaan buat peminat negara.

(Kapten Harimau Malaya, Muhammad Faisal Abdul Halim/FOTO FAM)

Dalam pada itu, kapten Harimau Malaya, Muhammad Faisal Abdul Halim tetap percaya dengan kemampuan rakan sepasukannya dalam memburu kemenangan ke atas Singapura malam esok.Pemain sayap berusia 25 tahun itu mengakui, masanya telah tiba buat semua pemain baharu Harimau Malaya membuktikan kemampuan sebenar dengan menghadiahkan kemenangan di hadapan peminat sendiri."Apa yang saya katakan kepada pasukan Harimau Malaya esok merupakan perlawanan penting iaitu bermain di rumah sendiri."Pasukan kita tidak boleh kalah kerana kita mempunyai ahli keluarga serta rakyat Malaysia yang akan bagi sokongan, jadi kita tidak akan biarkan orang (pasukan lawan) tawan rumah kita, saya percaya dengan rakan pasukan yang akan buat yang terbaik pada perlawanan esok," katanya.Selepas Singapura seri tanpa jaringan dengan Vietnam, Jumaat lepas, Malaysia tiada pilihan selain mencatat kemenangan untuk layak ke separuh akhir.Singapura, yang juga juara empat kali, hanya memerlukan keputusan seri selepas memiliki kelebihan satu mata di tempat kedua, manakala Malaysia di tempat ketiga dengan enam mata.


Singapura cenderung tampil aksi defensif - Pan Gon

(Ketua jurulatih kebangsaan Kim Pan Gon pada sidang media praperlawanan di Bukit Jalil hari ini/FOTO FAM)

KUALA LUMPUR, 2 Januari - Ketua jurulatih kebangsaan Kim Pan Gon berkata Singapura adalah pasukan yang cenderung menggunakan corak permainan defensif, menjelang perlawanan terakhir Kumpulan B saingan Piala Persekutuan Bolasepak ASEAN (AFF) 2022 di Stadium Nasional di Bukit Jalil, malam esok.Kenyataan Pan Gon itu adalah berdasarkan pemerhatian terhadap pendekatan taktikal Singapura yang tidak banyak berubah sejak kali terakhir kedua-dua pasukan itu bertemu dalam perlawanan persahabatan Mac lepas.The Lions menang 2-1 dalam perlawanan itu yang diadakan di Singapura dan Pan Gon mengalami kekalahan pertama bersama pasukan negara.Beliau berkata corak permainan Singapura berlainan dengan pendekatan taktikal pihaknya yang lebih proaktif dan menyajikan permainan yang berkualiti tinggi dan menghiburkan.“Pada saya (Singapura) Mac lepas dan kejohanan kali ini tak banyak beza… mereka lebih pentingkan pertahanan, banyak bermain di bahagian bawah dan mencari peluang untuk serangan balas tetapi Malaysia berbeza.“Kami mahu lebih proaktif, mendominasi permainan, memberikan permainan bola sepak yang bertenaga dan dinamik untuk mencapai kemenangan jadi kami berbeza daripada mereka, namun saya rasa mereka mempunyai gaya tersendiri dan kami akan menghormati gaya dan pendekatan mereka,” katanya pada sidang media praperlawanan di Bukit Jalil, di sini hari ini.Selepas Singapura seri tanpa jaringan ketika menentang Vietnam, Jumaat lepas, Malaysia tiada pilihan kecuali merekodkan kemenangan untuk layak ke separuh akhir bagi mengelak daripada tersingkir awal buat kali kedua berturut-turut dalam kejohanan itu.Pan Gon turut menjangkakan Singapura akan mengekalkan permainan secara bertahan malam esok.

"Mereka akan menggunakan sepenuhnya kelebihan untuk berkumpul ke bahagian bawah dan mengawal bola, jadi terpulang pada kami, tiada siapa yang akan membantu kami. Kami akan pergi ke sana dan cuba membuktikan diri untuk memberi kemenangan kepada peminat dan itulah tugas kami,” kata jurulatih dari Korea Selatan berusia 53 tahun itu.Sementara itu Pan Gon berkata pemainnya menyedari pertembungan esok sangat penting dan memerlukan setiap individu untuk fokus sepanjang perlawanan bagi meraih tiga mata.“Saya percaya pemain Harimau Malaya kami sangat matang dan profesional. Besok mereka akan menghormati pihak lawan dan bermain dengan pendekatan yang sewajarnya untuk menghadapi pihak lawan. Saya percaya (dengan) pendekatan ini kami mampu menampilkan persembahan yang mantap selain berharap dapat memberikan keputusan yang baik kepada peminat,” katanya.Singapura, yang juga juara empat kali dan hanya memerlukan seri esok, kini mempunyai kelebihan satu mata di tempat kedua manakala Malaysia di tempat ketiga dengan enam mata.Kali terakhir Malaysia menewaskan Singapura ialah pada aksi terakhir Kumpulan B Piala AFF 2014 yang menyaksikan dua gol ‘epik’ lewat permainan - penalti Safiq Rahim dan penyudah jarak jauh Indra Putra Mahayuddin membantu pasukan menang 3-1 di Stadium Nasional Singapura sekali gus mara ke separuh akhir. - BERNAMA


TFC kumpul tajaan lebih RM9 juta hadapi Liga Malaysia 2023

KUALA NERUS, 2 Januari - Pasukan Terengganu FC (TFC) berjaya mengumpul tajaan berjumlah lebih RM9 juta bagi menghadapi permulaaan bola sepak Liga Malaysia 2023.Jumlah itu termasuk tajaan dalam bentuk kewangan sebanyak RM5 juta daripada 15 rakan penaja. Ketua Pegawai Eksekutif TFC, Ab. Rasid Jusoh berkata anggaran perbelanjaan bagi musim ini dijangka meningkat sehingga RM28 juta berikutan pertambahan bilangan perlawanan Liga Super dan Kejohanan Piala AFC.

(Ketua Pegawai Eksekutif TFC, Ab. Rasid Jusoh bercakap pada sidang media selepas menerima tajaan RM250,000 selama setahun daripada Sabasun Hyperruncit Sdn. Bhd.)

"Kita juga mempunyai jumlah perlawanan liga yang banyak pada musim ini berbanding pada tahun sebelumnya, jadi kita usaha, kita bagi mendapatkan penajaan dan berusaha melalui penjanaan pendapatan kita lah, khususnya penajaan lepas itu dari segi 'gate collection' lepas itu dari segi perniagaan-perniagaan yang kita jalan kan," kata beliau ketika ditemui pemberita selepas menerima tajaan RM250,000 selama setahun daripada Sabasun Hyperruncit Sdn. Bhd. yang diwakili Pengarah Urusan, Che Salmi Che Ibrahim, di sini.Pihaknya juga kini giat meningkatkan jumlah tajaan serta menambah pendapatan kelab melalui pelbagai aktiviti perniagaan.


Piala AFF: Malaysia, Singapura buru permulaan sempurna tahun baharu 2023

(Sesi latihan skuad Harimau Malaya di Wisma FAM, Kelana Jaya semalam/FOTO FAM)

KUALA LUMPUR, 2 Januari - Kancah bola sepak Asia Tenggara kini tertumpu kepada perlawanan antara Malaysia dan musuh tradisinya Singapura pada aksi terakhir Kumpulan B saingan Piala Persekutuan Bolasepak ASEAN (AFF) 2022 di Stadium Nasional di Bukit Jalil, malam esok.Pertembungan Causeway Derby itu bukan perlawanan biasa kerana setiap pertemuan kedua-dua pasukan tidak pernah sepi daripada pelbagai drama ‘dalam dan luar’ padang, emosi dan ragam peminat.Selepas Singapura berjaya mengikat Vietnam tanpa jaringan Jumaat lepas, pasukan negara bimbingan Kim Pan Gon tidak mempunyai pilihan selain perlu mencatat kemenangan untuk layak ke peringkat separuh akhir bagi mengelakkan daripada tersingkir awal buat kali kedua berturut-turut.Singapura, juara empat kali dan hanya memerlukan keputusan seri untuk layak, bakal turun dengan reputasi unggul mencabar kehebatan Malaysia yang memiliki rekod kurang memberangsangkan berdepan The Lions dalam kesemua pertandingan beberapa tahun kebelakangan ini.Perlawanan terakhir kedua-dua pasukan menyaksikan Singapura menang 2-1 di laman sendiri pada aksi persahabatan antarabangsa Mac lepas, sekali gus menyaksikan Pan Gon mengalami kekalahan pertama bersama pasukan negara.Malaysia, juara Piala AFF 2010 sebelum itu tewas 0-1 pada aksi Piala Airmarine 2019 di Bukit Jalil dan seri tanpa jaringan dalam perlawanan persahabatan pada 2016.Kali terakhir Malaysia menewaskan Singapura ialah pada aksi terakhir Kumpulan B Piala AFF 2014 yang menyaksikan dua gol ‘epik’ lewat permainan - penalti Safiq Rahim dan penyudah jarak jauh Indra Putra Mahayuddin membantu pasukan menang 3-1 di Stadium Nasional Singapura sekali gus mara ke separuh akhir.Bagai ulangan aksi kumpulan edisi 2014, tekanan dan bahang perlawanan jelas dirasai berdasarkan kedudukan kumpulan apabila Singapura sekadar mempunyai kelebihan satu mata di kedudukan kedua manakala Malaysia ketiga dengan mengumpul enam mata.Sementara bagi pendahulu Vietnam yang akan menentang Myanmar pada satu lagi aksi kumpulan di Hanoi, biarpun tewas, mereka yang mengumpul tujuh mata sudah hampir pasti mengesahkan kemaraan ke peringkat separuh akhir selepas memiliki kelebihan jumlah jaringan yang besar.Pada kempen kali ini, kejayaan mengikat Vietnam dengan pendekatan permainan bertahan dianggap persembahan terbaik Singapura di bawah bimbingan jurulatih dari Jepun, Takayuki Nishigaya selepas bergelut ketika meraih kemenangan masing-masing ke atas Myanmar dan Laos.Pendekatan sama digunakan ketika menentang Vietnam dijangka menjadi pertaruhan Singapura di Bukit Jalil esok, sekali gus menyaksikan Malaysia perlu bermula garang memburu gol awal untuk memberi tekanan kepada anak buah Nishigaya.

Tekanan akan memaksa Singapura ‘membuka permainan’ dan pada ketika itu skuad bimbingan Pan Gon diterajui pemain sayap sensasi Mohamad Faisal Abdul Halim perlu mengambil kesempatan mencari gol kedua bagi membunuh momentum pihak lawan.Bagaimanapun, benteng pertahanan pasukan negara diingatkan supaya mengekalkan fokus pada tahap terbaik sepanjang perlawanan dan mengelak daripada membuat kesalahan berdekatan kawasan gol kerana Singapura gemar mencipta jaringan dalam situasi ‘bola mati’.Antara pemain Singapura yang mempunyai ketajaman di depan gawang perlu dirantai pasukan negara ialah pemain pertahanan Irfan Fandi dan adiknya di posisi penyerang, Ilhan, yang masing-masing sudah mencetak satu gol serta penjaring terbanyak pasukan Shawal Anuar yang mengumpul dua gol setakat ini.Berdasarkan ranking FIFA, Malaysia lebih baik di kedudukan ke-145 manakala Singapura ke-160, namun pertembungan Causeway Derby tidak mengambil peduli soal rekod lampau kerana kedua-dua pasukan sentiasa berlumba-lumba melakar sejarah baharu.Semoga pasukan yang terbaik memenangi perlawanan malam esok dengan pemain negara perlu tahu mereka tidak keseorangan kerana ‘pemain ke-12’ atau ‘ekor Harimau Malaya’ sentiasa berada di belakang memberikan sokongan. - BERNAMA


Vinicius Junior kritik La Liga kerana penderaan perkauman

BARCELONA, 2 Januari - Pemain sayap Real Madrid, Vinicius Junior menuduh La Liga tidak berbuat apa-apa untuk menghentikan penderaan perkauman terhadapnya.Penyerang Brazil itu diejek oleh beberapa penyokong ketika pertemuan Real Madrid dengan Real Valladolid di Stadium Jose Zorrilla, Sabtu lalu.Vinicius kesal kerana insiden itu masih berlaku meskipun terhadap kelab gergasi dalam La Liga.

(Vinicius Junior menuduh La Liga tidak berbuat apa-apa untuk menghentikan penderaan perkauman terhadapnya/ AFP)

Sementara itu, jurucakap La Liga berkata, pihaknya sedang menyiasat perlawanan itu dan akan bekerjasama dengan kelab dan pihak berkuasa untuk mengenal pasti pesalah.Tegasnya, ucapan kebencian tidak mempunyai tempat dalam La Liga. -AFP


Kejohanan Dunia M4 Mobile Legends: Todak mula langkah kanan

BALI, 2 Januari- Wakil negara, pasukan Todak memulakan kempen Kejohanan Dunia M4 Mobile Legends: Bang Bang 2022, dengan langkah kanan apabila meraih dua kemenangan dalam kumpulan B pada Ahad.Kemenangan pertama diraih selepas menundukkan wakil dari Peru, Malvinas Gaming dengan keputusan 21-2.Manakala pada perlawanan kedua menentang wakil tuan rumah, Onic Indonesia, strategi melepaskan hero pilihan pasukan itu membuahkan hasil.Todak berjaya menutup perlawanan dengan keputusan 14-12.Ketua jurulatih Todak, Ariff Iswandi berpuas hati pasukannya, selepas memperoleh momentum terbaik untuk membawa pulang trofi kejuaraan ke tanah air.Todak kini mendahului kumpulan B dengan dua mata kemenangan.


Luis Suarez sertai kelab Brazil

URUGUAY, 2 Januari- Luis Suarez menyertai kelab Brazil, Gremio dengan mengikat perjanjian selama dua tahun.Difahamkan, Suarez turut dikehendaki oleh pasukan Mexico, Cruz Azul, tetapi Gremio telah memenangi perlumbaan untuk mendapatkan tandatangannya.Penyerang Uruguay berusia 35 tahun itu meninggalkan kelab zaman kanak-kanaknya, Nacional dengan meneruskan kerjayanya di Brazil.Suarez pertama kali meninggalkan Nacional pada 2006 untuk semusim di kelab Belanda, FC Groningen sebelum menghabiskan empat tahun di Ajax, Amsterdam.Dia kemudian menyertai Liga Perdana pada 2011 dan menghabiskan tiga musim di Liverpool, sebelum berpindah ke Sepanyol di mana dia bermain untuk Barcelona dari tahun 2014 hingga 2020 dan kemudian Atletico Madrid hingga akhir musim lalu.Bersama Barca, Suarez memenangi Liga Juara-Juara pada 2015, dan La Liga sebanyak empat kali.Suarez sekali lagi dinobatkan sebagai juara La Liga bersama Atletico pada 2021. -AFP


Terbuka Australia: Nadal tewas ditangan Cameron Norrie

SYDNEY, 1 Januari- Persiapan pemain tenis Sepanyol, Rafael Nadal sedikit terganggu untuk mempertahankan gelaran Terbuka Australia apabila tewas ditangan Cameron Norrie pada Kejohanan United Cup.Kekalahan dalam pertarungan tiga set itu sekali gus menyaksikan pasukan Nadal iaitu Sepanyol ketinggalan 0-2 kepada Britain dalam saingan berpasukan campuran tersebut.Nadal memulakan kempen tahun lalu dengan menjulang gelaran Terbuka Australia dan Terbuka Perancis sebelum berehat panjang akibat kecederaan.Juara 22 gelaran Grand Slam itu menang mudah 6-3 di set pertama sebelum Norrie mula bangkit dalam dua set seterusnya untuk mencatat kemenangan 6-3 dan 6-4.Ini kali pertama Norrie yang berada di ranking ke-14 dunia, menang ke atas Nadal fdalam lima pertemuan.Sebelum itu, Katie Swan meletakkan Britain di depan selepas bangkit menewaskan Nuria Parrizas Diaz dalam acara perseorangan wanita.Swan tewas 3-6 di set pertama, namun menunjukkan kualiti sebenar dengan mendominasi set kedua 6-1 sebelum menutup permainan dengan 6-2.Kejayaan itu membantu pasukan Britain mendahului Kumpulan D.-AFP


Liga Perdana Inggeris: Mikel Arteta rendah diri, anggap saingan masih terbuka

LONDON, 1 Januari-Arsenal mengambil sikap merendahkan diri berhubung peluang pasukan itu menjuarai liga.'The Gunners' ketika ini mendahului liga dengan kelebihan 7 mata di hadapan Manchester City selepas kemenangan mengatasi Brighton & Hove Albion 4-2 pada perlawanan yang diadakan pada sambutan tahun baru.Pengurus Arsenal, Mikel Arteta berkata jurang mata sebagai pendahulu liga tidak membawa sebarang erti buat pasukannya.Sebaliknya, pasukan yang berpengkalan di utara London itu menegaskan fokus pasukan itu kini terarah kepada memperbaiki kelemahan yang ada. "Pasukan ini masih lagi perlu memperbaiki kelemahan terutamanya di bahagian pertahanan", ujar Arteta.Pada perlawanan semalam, Arsenal berjaya menjaringkan gol menerusi Bukayo Saka, Martin Odegaard, Edward Keddar Nketiah dan Gabriel Martinelli.Arsenal kini berpeluang menjuarai kejuaraan liga sejak kali terakhir melakukannya pada tahun 2003.-bbc.com

(Pengurus Arsenal, Mikel Arteta ketika perlawanan menetang Brighton & Hove Albion/ FOTO AFP)


Peminat Al Nassr beratur dapatkan jersi Cristiano Ronaldo

RIYADH, 1 Januari-Kelab Al Nassr dilihat sudah mula menuai hasil susulan kejayaannya membawa bintang Portugal, Cristiano Ronaldo ke liga Arab Saudi.Peminat kelab tersebut mula beratur untuk mendapatkan jersi nombor 7 yang akan dipakai Ronaldo.Perpindahan pemenang lima kali anugerah Ballon d'Or itu ke Al-Nassr diumumkan kelmarin dengan kontrak dua setengah tahun bernilai lebih 200 juta Euro.Jumlah itu menyaksikan Ronaldo muncul atlet termahal di dunia ketika ini.Mengikut kontrak itu juga, pemain itu akan terlibat dalam bidaan Arab Saudi untuk menjadi tuan rumah Piala Dunia 2030.Al-Nassr tidak menunggu lama untuk mencetak barangan berkaitan Ronaldo selepas perpindahannya disahkan.Pemain berusia 37 tahun itu menjadi ejen bebas sejak beberapa minggu lalu selepas kontraknya bersama Manchester United ditamatkan bulan lalu.Keputusan itu dibuat selepas dia mengkritik kelab dan pengendali, Erik ten Hag dalam satu wawancara.Berita berkenaan penamatan kontrak Ronaldo hadir ketika dia bersama Portugal di Piala Dunia Qatar, dan dia gagal memberi impak dengan hanya menjaringkan satu gol sebelum tewas di suku akhir kepada Maghribi.

(Peminat-peminat kelab Al-Nassr berpusu-pusu ke pusat membeli-belah bagi mendapatkan jersi Cristiano Ronaldo / FOTO AFP)


Emman Azman mahu luaskan karier sebagai penggusti profesional

KUALA LUMPUR, 1 Januari-Juara gusti Melbourne City Wrestling (MCW) Inter Commonwealth, Emman Azman, intai peluang pergi lebih jauh di peringkat antarabangsa.Dia berharap dengan apa yang dicapainya akan menjadi inspirasi buat anak-anak muda Malaysia untuk menceburi sukan gusti ini dan seterusnya mengharumkan nama Malaysia di peringkat dunia.Bercakap mengenai misinya, Emman berazam untuk menjadi ahli gusti profesional dan ingin meluaskan kariernya ke negara kuasa besar gusti seperti Jepun dan Amerika Syarikat."Saya telah bergusti hampir 10 tahun.Namun tiada banyak sokongan di Malaysia. Sambutan kepada gusti memang ada di Malaysia. Saya berpendapat gusti perlu dijdikan sebagai sukan. Ini akan membantu masa depan remaja di Malaysia", katanya ketika ditemui selepas menjadi tetamu bagi program Selamat Pagi Malaysia di RTM pagi tadi.Emman turut mengingatkan golongan muda yang ingin menceburi sukan ini agar mengikut saluran yang betul.Paling penting mereka perlu mendalami aspek keselamatan bagi mengelakkan kecederaan.Selain itu, Emman yang juga digelar Golden Boy berharap, sukan gusti ini mampu membuka mata pihak kerajaan dan penaja.Selepas ini, Emman akan bertanding dalam kejohanan Singapore Pro Wrestling (SPW) di Singapura pada 27 Januari disusuli kejohanan di Thailand sehari selepas itu.

(Juara gusti Melbourne City Wrestling (MCW) Inter Commonwealth, Emman Azman ingin luaskan karier sebagai penggusti Profesional / FOTO RTM)


Hoki Piala Dunia 2023: Jarak perjalanan jauh antara venue cabaran utama 'Speedy Tiger'

KUALA LUMPUR, 1 Januari-Skuad hoki lelaki negara bakal mengharungi pelbagai rintangan apabila turun beraksi di Kejohanan Piala Dunia 2023 di India, bulan ini.Bukan sahaja berdepan cabaran pasukan gergasi di atas padang, malah mereka juga terpaksa menempuhi jarak perjalanan yang jauh di antara venue, selepas kejohanan ini diadakan di dua bandar utama di Odisha, iaitu Bhubaneswar dan Rourkela.Jarak di antara dua bandar itu kira-kira 300 kilometer bakal memakan masa hingga 9 jam perjalanan melalui darat atau dua jam penerbangan.Situasi itu menyaksikan skuad ‘Speedy Tigers’ yang berada di ranking ke-11 dunia, perlu berulang alik untuk berdepan beberapa perlawanan dijadualkan.Mereka akan berlepas ke Bhubaneswar Jumaat ini dan meneruskan perjalanan ke Rourkela menaiki pesawat disewa khas penganjur untuk tiga perlawanan pertama, sebelum terbang kembali ke Bhubaneswar bagi perlawanan seterusnya.Di Rourkela, Malaysia akan bertemu Sepanyol dalam aksi pemanas badan pada 11 Januari sebelum memulakan kempen Kumpulan C menentang juara tiga kali dan pasukan nombor tiga dunia, Belanda pada 14 Januari.Skuad kendalian A. Arul Selvaraj itu seterusnya berdepan Chile (16 Jan) sebelum aksi terakhir menentang pasukan nombor sembilan dunia, New Zealand (19 Jan).Berdasarkan format kejohanan, juara kumpulan akan layak ke suku akhir, manakala pasukan tangga kedua dan ketiga akan bersaing di peringkat kalah mati bagi memburu slot ke pusingan tersebut.

(Jurulatih A.Arul Selvaraj sedang memperkatakan sesuatu kepada para pemain 'Speedy Tiger'/FOTO RTM)


Piala AFF 2023: Malaysia perlu tampil agresif bagi mara ke separuh akhir

KUALA LUMPUR, 1 Januari-Malaysia perlu tampil dengan lebih agresif apabila turun menentang Singapura pada aksi terakhir peringkat kumpulan B, Piala AFF di Stadium Nasional Bukit Jalil, Selasa ini.Pemain naturalisasi negara, Lee Tuck berkat askuad Harimau Malaya perlu memburu jaringan sebanyak mungkin bagi memastikan kemenangan dalam genggaman, sekali gus mara ke peringkat separuh akhir.Menurut Tuck, Singapura pastinya akan menggunakan strategi bertahan bagi menghalang Malaysia menembusi benteng mereka.Taktik tersebut jelas memberi kelebihan kepada mereka apabila berjaya mengikat pendahulu kumpulan, Vietnam tanpa jaringan, sekali gus merampas tempat skuad negara di tangga kedua.“Saya fikir taktik perlawanan itu nanti adalah sama iaitu bertahan kerana mereka hanya perlu seri untuk mendapatkan satu mata.  Jadi kami main dengan agresif dan dapatkan jaringan awal serta memenangi perlawanan", ujarnya.Menurutnya lagi, skuad Harimau Malaya mempunyai kemampuan dan kelebihan bagi memenangi perlawanan dan mara ke separuh akhir."Saya berpendapat pasukan negara mempunyai kualiti bagi menewaskan Singapura dan menjaringkan gol sebanyak mungkin", katanya kepada media.Penyerang berusia 34 tahun itu juga yakin skuad negara tidak akan berasa tertekan apabila berdepan Singapura pada pertemuan tersebut.Jelasnya, semua pemain Harimau Malaya kini sudah tidak sabar untuk mencipta kemenangan ke atas skuad Singa itu, sekali gus menjamin tempat ke separuh akhir sebagai naib juara kumpulan.

(Pemain Harimau Malaya Lee Tuck berkata Pasukan negara perlu agresif apabila menetang Singapura Selasa ini /FOTO RTM)


Vinicius Jr kecewa, La Liga ambil mudah isu penderaan perkauman terhadapnya

BARCELONA, 1 Januari- Pemain sayap Real Madrid, Vinicius Jr menuduh pengurusan bola sepak Liga Sepanyol, La Liga tidak melakukan sebarang tindakan susulan berhubung penderaan berbaur perkauman terhadapnya.Kali ini, Vinicius Jr diejek oleh beberapa penyokong di Stadium Jose Zorilla ketika pertemuan Real Madrid dengan Real Valladolid pada Jumaat.Keputusan perlawanan menyaksikan Real Madrid menang 2-0, dengan jaringan gol penyerang, Karim Benzema pada penghujung minit perlawanan."Penderaan perkauman terus berlarutan di stadium untuk menonton kelab terbesar dunia dari dekat, namun La Liga tidak berbuat apa-apa."Saya akan teruskan mendongak dan meraikan kemenangan saya dan Madrid," tulis Vinicius Jr di Instagramnya pada Sabtu.September tahun lalu, peminat Atletico Madrid dirakam menyanyikan lagu berbaur perkauman terhadap Vinicius sebelum perlawanan derby Madrid di Wanda Metropolitano.Bagaimanapun, jurucakap La Liga menafikan tuduhan pemain Brazil itu dan tidak berkompromi dengan pelaku tersebut."Kami tidak pernah membenarkan ucapan berunsur kebencian dan perkauman dalam La Liga. Kami sedang menyiasat perlawanan malam tadi dan akan bekerjasama dengan kelab serta pihak berkuasa bagi mengenal pasti pelaku yang bersalah melemparkan kebencian itu," kata jurucakap La Liga itu menerusi satu kenyataan.Terdahulu, La Liga pernah membawa kes sama ke mahkamah susulan peminat yang dituduh menghina pemain.Pada Disember, pendakwa raya Sepanyol menutup siasatan terhadap laungan perkauman oleh peminat Atletico yang ditujukan kepada Vinicius dengan mengatakan tidak mungkin untuk mengenal pasti mereka yang melaungkan ungkapan kesat itu.-AFP


Pang Ron harap tahun penuh warna-warni bersama gandingan baharu Mei Xing

KUALA LUMPUR, 1 Januari - Pemain beregu campuran negara Hoo Pang Ron berharap agar 2023 menjadi tahun yang penuh warna-warni buatnya bersama gandingan baharu Teoh Mei Xing, yang menyasarkan kelayakan ke Olimpik Paris 2024.Atlet berusia 24 tahun itu bagaimanapun mengakui tugas itu bukanlah mudah, selepas terpaksa menukar gandingan dua kali pada 2022, selain perlu menyesuaikan diri dengan rejim latihan baharu di bawah kendalian bekas pemenang pingat perak Olimpik Nova Widianto.Pang Ron berkata antara cabaran utama ialah mewujudkan gabungan terbaik dengan Mei Xing yang sebelum ini bermain dalam beregu wanita.“Beliau sudah lama tidak beraksi dalam beregu campuran, jadi perlu lebih banyak masa untuk berlatih serta memperbaiki dan menambah kemahiran selain menyesuaikan diri dengan corak permainan beregu campuran bagi mengukuhkan gandingan ini. Bagaimanapun, keadaan semakin baik kerana kami telah mula meningkatkan sesi latihan.“Masih banyak yang perlu diperbaiki tetapi diharapkan kami dapat beraksi dalam Terbuka Malaysia bulan ini. Selepas kejohanan dalam negara, kami akan menganalisis perlawanan, cari kelemahan dan berusaha untuk memperbaikinya sebelum kejohanan seterusnya, dan proses itu berterusan,” katanya ketika ditemui.Pang Ron memulakan aksi bersama Cheah Yee Seah untuk memenangi pingat perak Sukan SEA Hanoi pada Mei lepas sebelum menamatkan gandingan empat tahun mereka dan dipasangkan dengan Toh Ee Wei ketika saingan Masters Indonesia pada Jun.

Persatuan Badminton Malaysia (BAM) kemudian membuat satu lagi rombakan apabila Pang Ron digandingkan pula bersama Mei Xing pada hujung 2022.Pang Ron-Mei Xing yang kini menduduki ranking ke-159 dunia, memulakan aksi mereka dengan mara ke separuh akhir Cabaran Antarabangsa Bangladesh pada 7 hingga 11 Dis, sebelum memperoleh keyakinan diri apabila menjuarai gelaran Cabaran Antarabangsa Malaysia di Ipoh, Perak dari 13 hingga 18 Dis lepas.Sementara itu, Pang Ron gembira berada di bawah kendalian Nova yang juga juara dunia dua kali, yang dilantik sebagai jurulatih beregu campuran badminton negara bulan lepas.“Beliau seorang legenda, kami selesa dengan gaya kejurulatihannya. Beliau tegas ketika latihan tetapi selepas itu kita boleh ketawa dan makan bersama-sama,” katanya.Pang Ron-Mei Xing akan memulakan musim 2023 menentang pasangan nombor 13 dunia Kyohei Yamashita-Naru Shinoya dari Jepun pada pusingan pertama Terbuka Malaysia yang dijadualkan berlangsung dari 10 hingga 15 Jan di Axiata Arena, sebelum ke Terbuka India pada 17 hingga 22 Jan. - BERNAMA


Bekas Presiden Kesatuan Ragbi Malaysia Abd Jalil Borhanuddin meninggal dunia

SEREMBAN, 1 Januari- Bekas Presiden Kesatuan Ragbi Malaysia (KRM) yang juga bekas Presiden Kesatuan Ragbi Negeri Sembilan Abd Jalil Borhanuddin meninggal dunia di kediamannya di Ampang Jaya, Selangor akibat sakit tua pagi tadi.Berita pemergian Allahyarham yang berusia 68 tahun itu dikongsikan anaknya yang juga Naib Presiden KRM Fahmy Abd Jalil ketika dihubungi Bernama di sini hari ini.“Ayah memang ada menghidap kencing manis, jantung dan darah tinggi sejak dua tahun lepas dan menerima rawatan berkala di hospital. Pukul 5 pagi tadi kita ada kejutkan dia untuk makan ubat tapi kira-kira pukul 6.30 pagi bila adik kejutkan untuk (solat) subuh, kita sedar dia dah tak ada.“Ayah seorang yang tak cakap sangat, dia juga ada strok ringan jadi tak dapat berkomunikasi dengan baik, dua tiga hari lepas dia ada maklumkan dah tak rasa kaki dia...tak sangka dia pergi secepat ini,” katanya.Mengenai keperibadian Allahyarham, Fahmy berkata beliau merupakan seorang ayah yang penyayang dan kelakar selain sangat komited terhadap kerjayanya dalam arena sukan ragbi negara.

(FOTO FB Kesatuan Ragbi Negeri Sembilan)

“Dia memang ‘menghambakan’ dirinya untuk sukan ragbi, sejak muda lagi, dia juga pernah main untuk pasukan negara pada 1981 hingga 1987, jadi, kecintaannya terhadap sukan itu sangat tinggi. Saya rasa memang kehilangan besar untuk arena ragbi,” katanya.Allahyarham yang meninggalkan isteri dan lima anak itu dijangka dikebumikan di Tanah Perkuburan Tampin selepas asar.Abd Jalil merupakan Presiden KRM sejak 2002 hingga 2005 dan Presiden Kesatuan Ragbi Negeri Sembilan (1992-2019) selain turut menubuhkan kelab ragbi iaitu NS Wanderers Rugby Club Malaysia sejak 1984 hingga kini yang dianggotai lebih 2,000 ahli. -BERNAMA